Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη χρηματοδότηση, τη διαχείριση και την παρακολούθηση της κοινής γεωργικής πολιτικής /* COM/2011/0628 τελικό - 2011/0288 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η πρόταση της Επιτροπής για το πολυετές δημοσιονομικό πλαίσιο (ΠΔΠ) για την περίοδο 2014-2020 (πρόταση για το ΠΔΠ)[1] καθορίζει το δημοσιονομικό πλαίσιο και τις βασικές κατευθύνσεις της Κοινής Γεωργικής Πολιτικής (ΚΓΠ). Σε αυτή τη βάση, η Επιτροπή παρουσιάζει μια σειρά κανονισμών για τη θέσπιση του νομοθετικού πλαισίου της ΚΓΠ για την περίοδο 2014-2020, καθώς και εκτίμηση των επιπτώσεων των εναλλακτικών σεναρίων όσον αφορά την εξέλιξη της πολιτικής. Οι τρέχουσες μεταρρυθμιστικές προτάσεις βασίζονται στην ανακοίνωση για την ΚΓΠ με ορίζοντα το 2020[2], η οποία περιγράφει τις γενικές εναλλακτικές επιλογές πολιτικής για την αντιμετώπιση των μελλοντικών προκλήσεων για τη γεωργία και τις αγροτικές περιοχές και για την επίτευξη των στόχων της ΚΓΠ και, πιο συγκεκριμένα, 1) τη βιώσιμη παραγωγή τροφίμων· 2) την αειφόρο διαχείριση των φυσικών πόρων και τη δράση για το κλίμα· και 3) την ισόρροπη εδαφική ανάπτυξη. Οι κατευθύνσεις της μεταρρύθμισης που περιγράφονται στην ανακοίνωση έχουν έκτοτε υποστηριχθεί ευρέως τόσο στο πλαίσιο του διοργανικού διαλόγου[3] όσο και στο πλαίσιο της διαβούλευσης με τους ενδιαφερόμενους που πραγματοποιήθηκε στο πλαίσιο της εκτίμησης επιπτώσεων. Ένα κοινό θέμα που προέκυψε κατά τη διαδικασία αυτή είναι η ανάγκη προώθησης της αποδοτικής χρήσης των πόρων με σκοπό την έξυπνη, βιώσιμη και χωρίς αποκλεισμούς ανάπτυξη της γεωργίας και των αγροτικών περιοχών της ΕΕ, σύμφωνα με τη στρατηγική «Ευρώπη 2020», με τη διατήρηση της διάρθρωσης της ΚΓΠ γύρω από δύο πυλώνες που χρησιμοποιούν συμπληρωματικά μέσα για την επίτευξη των ίδιων στόχων. Ο πυλώνας Ι αφορά τις άμεσες ενισχύσεις και τα μέτρα για την αγορά, τα οποία εξασφαλίζουν βασική ετήσια εισοδηματική στήριξη των γεωργών της ΕΕ και στήριξη σε περίπτωση διατάραξης της αγοράς, ενώ ο πυλώνας ΙΙ αφορά την αγροτική ανάπτυξη στο πλαίσιο της οποίας τα κράτη μέλη καταρτίζουν και συγχρηματοδοτούν πολυετή προγράμματα βάσει κοινού πλαισίου[4]. Μέσω διαδοχικών μεταρρυθμίσεων, η ΚΓΠ έχει ενισχύσει τον προσανατολισμό της γεωργίας προς την αγορά, διασφαλίζοντας παράλληλα τη στήριξη του εισοδήματος των παραγωγών, έχει βελτιώσει την ενσωμάτωση των περιβαλλοντικών απαιτήσεων και έχει ενισχύσει τη στήριξη της αγροτικής ανάπτυξης ως ολοκληρωμένης πολιτικής για την ανάπτυξη των αγροτικών περιοχών σε ολόκληρη την ΕΕ. Ωστόσο, η ίδια μεταρρυθμιστική διαδικασία έχει εγείρει απαιτήσεις για καλύτερη κατανομή της στήριξης μεταξύ και εντός των κρατών μελών, καθώς και για καλύτερη στόχευση των μέτρων που αποσκοπούν στην αντιμετώπιση των περιβαλλοντικών προκλήσεων και στην καλύτερη διαχείριση της αυξημένης αστάθειας της αγοράς. Στο παρελθόν, οι μεταρρυθμίσεις αφορούσαν κυρίως ενδογενείς προκλήσεις, όπως τεράστια πλεονάσματα ή κρίσεις ασφάλειας των τροφίμων και απέβησαν ωφέλιμες για την ΕΕ τόσο στο εσωτερικό της όσο και στο διεθνές επίπεδο. Ωστόσο, οι περισσότερες από τις σημερινές προκλήσεις οφείλονται σε παράγοντες εξωγενείς ως προς τη γεωργία και, ως εκ τούτου, απαιτούν ευρύτερη πολιτική ανταπόκριση. Η πίεση που ασκείται στο γεωργικό εισόδημα αναμένεται ότι θα συνεχιστεί καθώς οι γεωργοί αντιμετωπίζουν περισσότερους κινδύνους, επιβράδυνση της παραγωγικότητας και συμπίεση των περιθωρίων κέρδους λόγω των αυξανόμενων τιμών των εισροών. Απαιτείται συνεπώς να διατηρηθεί η στήριξη του εισοδήματος και να ενισχυθούν τα μέσα για την καλύτερη διαχείριση των κινδύνων και την αντιμετώπιση των καταστάσεων κρίσης. Μια ισχυρή γεωργία είναι ζωτικής σημασίας για τη βιομηχανία τροφίμων της ΕΕ και την παγκόσμια επισιτιστική ασφάλεια. Ταυτόχρονα, η γεωργία και οι αγροτικές περιοχές καλούνται να εντείνουν τις προσπάθειές τους για την επίτευξη των φιλόδοξων κλιματικών και ενεργειακών στόχων και την υλοποίηση της στρατηγικής για τη βιοποικιλότητα που αποτελούν μέρος της στρατηγικής «Ευρώπη 2020». Οι γεωργοί, οι οποίοι μαζί με δασοκόμους αποτελούν τους κυριότερους διαχειριστές γης, θα πρέπει να ενθαρρυνθούν να υιοθετήσουν και να διατηρήσουν γεωργικά συστήματα και πρακτικές που είναι ιδιαίτερα ευνοϊκά για την επίτευξη των περιβαλλοντικών και κλιματικών στόχων διότι οι τιμές της αγοράς δεν καλύπτουν την παροχή των δημόσιων αυτών αγαθών. Είναι επίσης σημαντικό να αξιοποιηθεί, με τον καλύτερο δυνατό τρόπο το πολυσχιδές δυναμικό των αγροτικών περιοχών ώστε να διασφαλιστεί η χωρίς αποκλεισμούς ανάπτυξη και η συνοχή. Επομένως, η μελλοντική ΚΓΠ δεν θα είναι μια πολιτική που εξυπηρετεί μόνο ένα μικρό, αν και σημαντικό, μέρος της οικονομίας της ΕΕ, αλλά και μια πολιτική στρατηγικής σημασίας για την επισιτιστική ασφάλεια, το περιβάλλον και την εδαφική ισορροπία. Σ’ αυτό το στοιχείο έγκειται η προστιθέμενη αξία της ΕΕ μιας πραγματικά κοινής πολιτικής που χρησιμοποιεί με τον αποδοτικότερο δυνατό τρόπο τους περιορισμένους δημοσιονομικούς πόρους για τη διατήρηση μιας βιώσιμης γεωργίας σε ολόκληρη την ΕΕ, την αντιμετώπιση σημαντικών διασυνοριακών θεμάτων, όπως η κλιματική αλλαγή και η ενίσχυση της αλληλεγγύης μεταξύ των κρατών μελών, επιτρέποντας παράλληλα μια σχετική ευελιξία κατά την εφαρμογή για την αντιμετώπιση των τοπικών αναγκών. Το πλαίσιο που περιγράφεται στην πρόταση για το ΠΔΠ προβλέπει ότι η ΚΓΠ θα πρέπει να διατηρήσει τη διάρθρωσή της σε δύο πυλώνες, καθώς και τον προϋπολογισμό για κάθε πυλώνα, σε ονομαστικές τιμές, στο επίπεδο του 2013, με σαφή επικέντρωση στην επίτευξη αποτελεσμάτων επί των βασικών προτεραιοτήτων της ΕΕ. Οι άμεσες ενισχύσεις πρέπει να προωθούν την αειφόρο παραγωγή με τη διάθεση του 30% των κονδυλίων του προϋπολογισμού σε υποχρεωτικά μέτρα που είναι επωφελή για το κλίμα και το περιβάλλον. Τα επίπεδα των ενισχύσεων θα πρέπει να συγκλίνουν βαθμηδόν και οι ενισχύσεις προς μεγάλους δικαιούχους να υπόκεινται σε βαθμιαία ανώτατα όρια. Η αγροτική ανάπτυξη θα πρέπει να συμπεριληφθεί σε κοινό στρατηγικό πλαίσιο με άλλα κεφάλαια επιμερισμένης διαχείρισης της ΕΕ, με μια προσέγγιση περισσότερο προσανατολισμένη στα αποτελέσματα και με σαφέστερες, εκ των προτέρων βελτιωμένες προϋποθέσεις. Τέλος, σε ό,τι αφορά τα μέτρα της αγοράς, η χρηματοδότηση της ΚΓΠ θα πρέπει να ενισχυθεί με δύο μέσα εκτός του ΠΔΠ: 1) αποθεματικό έκτακτης ανάγκης για την αντιμετώπιση καταστάσεων κρίσης και 2) την επέκταση του πεδίου εφαρμογής του Ευρωπαϊκού Ταμείου προσαρμογής στην Παγκοσμιοποίηση. Σε αυτή τη βάση, τα κυριότερα στοιχεία του νομοθετικού πλαισίου για την ΚΓΠ κατά την περίοδο 2014-2020 παρατίθενται στους ακόλουθους κανονισμούς: – Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση κανόνων σχετικά με τις άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής («κανονισμός για τις άμεσες ενισχύσεις»)· – Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση κοινής οργάνωσης των αγορών γεωργικών προϊόντων («κανονισμός ενιαίας ΚΟΑ»)· – Πρόταση κανονισμού του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) («κανονισμός για την αγροτική ανάπτυξη»)· – Πρόταση κανονισμού του Ευρωπαϊκού Κοινοβουλίου και του Συμβουλίου για τη χρηματοδότηση, τη διαχείριση και την παρακολούθηση της κοινής γεωργικής πολιτικής («οριζόντιος κανονισμός»)· – Πρόταση κανονισμού του Συμβουλίου για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων· – Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 73/2009 του Συμβουλίου όσον αφορά την εφαρμογή των άμεσων ενισχύσεων στους γεωργούς για το έτος 2013· – Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΚ) αριθ. 1234/2007 του Συμβουλίου όσον αφορά το καθεστώς ενιαίας ενίσχυσης και στήριξης στους αμπελοκαλλιεργητές. Ο κανονισμός για την αγροτική ανάπτυξη στηρίζεται στην πρόταση που υπέβαλε η Επιτροπή στις 6 Οκτωβρίου 2011 σχετικά με τη θέσπιση κοινών κανόνων για όλα τα ταμεία που λειτουργούν βάσει κοινού στρατηγικού πλαισίου[5]. Θα ακολουθήσει κανονισμός σχετικά με το καθεστώς για τους απόρους, η χρηματοδότηση των οποίων υπάγεται επί του παρόντος σε διαφορετικό τομέα του ΠΔΠ. Επιπλέον, εκπονούνται νέοι κανόνες σχετικά με τη δημοσίευση πληροφοριών για τους δικαιούχους, οι οποίοι λαμβάνουν υπόψη τις αντιρρήσεις που διατύπωσε το Δικαστήριο της Ευρωπαϊκής Ένωσης, με σκοπό την εξεύρεση του πλέον κατάλληλου τρόπου για την εναρμόνιση του δικαιώματος προστασίας των προσωπικών δεδομένων των δικαιούχων με την αρχή της διαφάνειας. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ Με βάση την αξιολόγηση του υφιστάμενου πολιτικού πλαισίου και την ανάλυση των μελλοντικών προκλήσεων και αναγκών, η εκτίμηση επιπτώσεων αξιολογεί και συγκρίνει τις επιπτώσεις τριών εναλλακτικών σεναρίων. Πρόκειται για το αποτέλεσμα μακροχρόνιας διαδικασίας που ξεκίνησε τον Απρίλιο του 2010 υπό την καθοδήγηση διυπηρεσιακής ομάδας η οποία διεξήγαγε εκτενή ποσοτική και ποιοτική ανάλυση, συμπεριλαμβανομένων του καθορισμού ενός σεναρίου αναφοράς με τη μορφή μεσοπρόθεσμων προβλέψεων για τις γεωργικές αγορές και τα εισοδήματα έως το 2020 και της μοντελοποίησης των επιπτώσεων των διαφόρων πολιτικών σεναρίων στην οικονομική κατάσταση του τομέα. Τα τρία σενάρια που καταρτίστηκαν στην εκτίμηση επιπτώσεων είναι τα ακόλουθα: 1) ένα σενάριο προσαρμογής, το οποίο υιοθετεί το υφιστάμενο πλαίσιο πολιτικής, ενώ παράλληλα αντιμετωπίζει τις πιο σημαντικές του ελλείψεις, όπως η κατανομή των άμεσων ενισχύσεων· 2) ένα σενάριο ενοποίησης, το οποίο συνεπάγεται μείζονες πολιτικές αλλαγές υπό τη μορφή βελτιωμένης στόχευσης και περιβαλλοντικού προσανατολισμού των άμεσων ενισχύσεων και ενισχυμένης στρατηγικής στόχευσης της πολιτικής για την αγροτική ανάπτυξη στο πλαίσιο καλύτερης συνεργασίας με άλλες πολιτικές της ΕΕ, καθώς και επέκταση της νομικής βάσης με σκοπό ένα ευρύτερο πεδίο συνεργασίας των παραγωγών· και 3) ένα σενάριο επανεστίασης που αναπροσανατολίζει την πολιτική αποκλειστικά προς στο περιβάλλον με σταδιακή κατάργηση των άμεσων ενισχύσεων, με βάση την υπόθεση ότι η παραγωγική ικανότητα μπορεί να διατηρηθεί χωρίς στήριξη και ότι οι κοινωνικοοικονομικές ανάγκες των αγροτικών περιοχών μπορούν να καλυφθούν από άλλες πολιτικές. Δεδομένης της οικονομικής κρίσης και της πίεσης που ασκείται στα δημόσια οικονομικά, στις οποίες η ΕΕ αντέδρασε με τη στρατηγική «Ευρώπη 2020» και την πρόταση για το ΠΔΠ, και τα τρία σενάρια δίνουν διαφορετική βαρύτητα σε καθέναν από τους τρεις πολιτικούς στόχους της μελλοντικής ΚΓΠ, η οποία αποσκοπεί σε μια πιο ανταγωνιστική και βιώσιμη γεωργία σε δυναμικές αγροτικές περιοχές,. Για την καλύτερη εναρμόνιση με τη στρατηγική «Ευρώπη 2020», ιδίως όσον αφορά την αποδοτικότητα των πόρων, καθίσταται ολοένα και σημαντικότερη η βελτίωση της παραγωγικότητας της γεωργίας μέσω της έρευνας, της μετάδοσης της γνώσης και της προώθησης της συνεργασίας και της καινοτομίας (μεταξύ άλλων μέσω των Ευρωπαϊκών Συμπράξεων Καινοτομίας για την παραγωγικότητα και τη βιωσιμότητα της γεωργίας). Παρά το γεγονός ότι η γεωργική πολιτική της ΕΕ δεν λειτουργεί πλέον σε πολιτικό περιβάλλον που προκαλεί στρέβλωση του εμπορίου, αναμένεται η άσκηση πρόσθετης πίεσης στον τομέα λόγω της περαιτέρω ελευθέρωσης, ιδίως στο πλαίσιο του αναπτυξιακού προγράμματος της Ντόχα ή της ΣΕΣ με τη Mercosur. Τα τρία σενάρια πολιτικής καταρτίστηκαν λαμβάνοντας υπόψη τις προτιμήσεις που εκφράστηκαν στη διαβούλευση που διεξήχθη στο πλαίσιο της εκτίμησης επιπτώσεων. Τα ενδιαφερόμενα μέρη κλήθηκαν να υποβάλουν προτάσεις από τις 23.11.2010 έως τις 25.01.2011, και στις 12.1.2011 συνήλθε συμβουλευτική επιτροπή. Τα βασικά σημεία συνοψίζονται κατωτέρω:[6] – Υπάρχει ευρεία συμφωνία μεταξύ των ενδιαφερομένων σχετικά με την ανάγκη μιας ισχυρής ΚΓΠ η οποία διαρθρώνεται γύρω από δύο πυλώνες για την αντιμετώπιση των προκλήσεων της επισιτιστικής ασφάλειας, της βιώσιμης διαχείρισης των φυσικών πόρων και της εδαφικής ανάπτυξης. – Οι περισσότεροι από τους ερωτηθέντες θεωρούν ότι η ΚΓΠ πρέπει να διαδραματίσει ρόλο στη σταθεροποίηση των αγορών και των τιμών. – Οι ενδιαφερόμενοι έχουν διαφορετικές απόψεις όσον αφορά τη στόχευση της στήριξης (ιδίως την ανακατανομή των άμεσων ενισχύσεων και την πρόβλεψη ανώτατου ορίου για τις ενισχύσεις). – Είναι κοινώς αποδεκτό ότι και οι δύο πυλώνες μπορούν να διαδραματίσουν σημαντικό ρόλο στην προώθηση της δράσης για το κλίμα και στη βελτίωση των περιβαλλοντικών επιδόσεων προς όφελος της κοινωνίας της ΕΕ. Μολονότι πολλοί γεωργοί πιστεύουν ότι αυτό συμβαίνει ήδη σήμερα, το ευρύτερο κοινό υποστηρίζει ότι οι ενισχύσεις στο πλαίσιο του πυλώνα Ι μπορούν να χρησιμοποιηθούν αποτελεσματικότερα. – Οι ερωτηθέντες επιθυμούν να συμμετέχουν στη μελλοντική οικονομική μεγέθυνση και ανάπτυξη όλες οι περιοχές της ΕΕ, συμπεριλαμβανομένων των μειονεκτικών περιοχών. – Οι περισσότεροι από τους ερωτηθέντες έδωσαν έμφαση στην ενοποίηση της ΚΓΠ με άλλες πολιτικές, όπως οι πολιτικές για το περιβάλλον, την υγεία, το εμπόριο, την ανάπτυξη. – Η καινοτομία, η ανάπτυξη ανταγωνιστικών επιχειρήσεων και η παροχή δημόσιων αγαθών στους πολίτες της ΕΕ θεωρούνται τρόποι ευθυγράμμισης της ΚΓΠ με τη στρατηγική «Ευρώπη 2020». Στην εκτίμηση επιπτώσεων συγκρίνονται τα τρία εναλλακτικά σενάρια πολιτικής: Το σενάριο επανεστίασης θα μπορούσε να επιταχύνει τη διαρθρωτική προσαρμογή στον τομέα της γεωργίας, με τη μετατόπιση της παραγωγής σε περιοχές που παρουσιάζουν καλύτερη σχέση κόστους-αποτελεσματικότητας και στους πλέον αποδοτικούς τομείς. Με τη σημαντική αύξηση της χρηματοδότησης για το περιβάλλον, θα μπορούσε επίσης να εκτεθεί ο τομέας σε μεγαλύτερους κινδύνους λόγω των περιορισμένων δυνατοτήτων παρέμβασης στην αγορά. Επιπλέον, θα είχε σημαντικό κοινωνικό και περιβαλλοντικό κόστος, καθώς οι λιγότερο ανταγωνιστικές περιοχές θα αντιμετώπιζαν σημαντική απώλεια εισοδήματος και υποβάθμιση του περιβάλλοντος, αφού η πολιτική θα έχανε τη μόχλευση των άμεσων ενισχύσεων σε συνδυασμό με τις απαιτήσεις πολλαπλής συμμόρφωσης. Στο άλλο άκρο της προσέγγισης, το σενάριο προσαρμογής θα επέτρεπε την καλύτερη διασφάλιση της συνέχειας της πολιτικής με περιορισμένες αλλά απτές βελτιώσεις, τόσο στην ανταγωνιστικότητα της γεωργίας όσο και στις περιβαλλοντικές επιδόσεις. Εκφράζονται, ωστόσο, σοβαρές αμφιβολίες ως προς το κατά πόσο το σενάριο αυτό μπορεί να αντιμετωπίσει επαρκώς τις σημαντικές κλιματικές και περιβαλλοντικές προκλήσεις του μέλλοντος από τις οποίες εξαρτάται επίσης μακροπρόθεσμα η βιωσιμότητα της γεωργίας. Το σενάριο ενοποίησης ανοίγει νέους ορίζοντες με την καλύτερη στοχοθέτηση και τον περιβαλλοντικό προσανατολισμό των άμεσων ενισχύσεων. Από την ανάλυση προκύπτει ότι ο περιβαλλοντικός προσανατολισμός είναι δυνατός με λογικό κόστος για τους γεωργούς παρόλο που δεν μπορεί να αποφευχθεί ο σχετικός διοικητικός φόρτος. Παρομοίως, είναι δυνατόν να δοθεί νέα ώθηση στην αγροτική ανάπτυξη, υπό τον όρο ότι οι νέες δυνατότητες χρησιμοποιούνται αποτελεσματικά από τα κράτη μέλη και τις περιφέρειες και ότι το κοινό στρατηγικό πλαίσιο με τα άλλα ταμεία της ΕΕ δεν καταργεί τις συνέργειες με τον πυλώνα Ι ούτε αποδυναμώνει τα πλεονεκτήματα της αγροτικής ανάπτυξης. Εάν επιτευχθεί η σωστή ισορροπία, το σενάριο αυτό θα είναι το καταλληλότερο για τη μακροπρόθεσμη βιωσιμότητα της γεωργίας και των αγροτικών περιοχών. Σε αυτή τη βάση η εκτίμηση επιπτώσεων καταλήγει στο συμπέρασμα ότι το σενάριο ενοποίησης είναι η πιο ισορροπημένη επιλογή για τη σταδιακή εναρμόνιση της ΚΓΠ με τους στρατηγικούς στόχους της ΕΕ και η ισορροπία αυτή διαπιστώνεται επίσης στην υλοποίηση των διαφόρων στοιχείων των νομοθετικών προτάσεων. Θα είναι επίσης σημαντική η ανάπτυξη πλαισίου αξιολόγησης για τη μέτρηση της αποτελεσματικότητας της ΚΓΠ με κοινό σύνολο δεικτών που συνδέονται με τους πολιτικούς στόχους. Η απλούστευση έχει αποτελέσει σημαντικό παράγοντα στο σύνολο της διαδικασίας και θα πρέπει να ενισχυθεί με διάφορους τρόπους, όπως για παράδειγμα με τον εξορθολογισμό της πολλαπλής συμμόρφωσης και των μέσων της αγοράς ή τη θέσπιση του καθεστώτος των μικρών παραγωγών. Επιπλέον, ο περιβαλλοντικός προσανατολισμός των άμεσων ενισχύσεων θα πρέπει να σχεδιαστεί με τρόπο ώστε να ελαχιστοποιείται ο διοικητικός φόρτος, συμπεριλαμβανομένου του κόστους των ελέγχων. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Προτείνεται να διατηρηθεί η σημερινή διάρθρωση της ΚΓΠ σε δύο πυλώνες, με ετήσια υποχρεωτικά μέτρα γενικής εφαρμογής στον πυλώνα Ι, τα οποία συμπληρώνονται από προαιρετικά μέτρα καλύτερα προσαρμοσμένα στις εθνικές και τοπικές ιδιαιτερότητες στο πλαίσιο μιας προσέγγισης πολυετούς προγραμματισμού στον πυλώνα ΙΙ. Ωστόσο, ο νέος σχεδιασμός των άμεσων ενισχύσεων έχει ως στόχο την καλύτερη αξιοποίηση των συνεργειών με τον πυλώνα ΙΙ, ο οποίος με τη σειρά του εντάσσεται σε κοινό στρατηγικό πλαίσιο για τον καλύτερο συντονισμό με τα άλλα κεφάλαια επιμερισμένης διαχείρισης της ΕΕ. Στη βάση αυτή, διατηρείται επίσης η σημερινή δομή των τεσσάρων βασικών νομοθετικών πράξεων, μολονότι διευρεύνεται το πεδίο εφαρμογής του δημοσιονομικού κανονισμού ώστε να συνενωθούν οι κοινές διατάξεις στον επί του παρόντος επονομαζόμενο οριζόντιο κανονισμό. Οι προτάσεις είναι σύμφωνες με την αρχή της επικουρικότητας. Η ΚΓΠ είναι μια πραγματικά κοινή πολιτική: αποτελεί τομέα συντρέχουσας αρμοδιότητας της ΕΕ και των κρατών μελών του οποίου η διαχείριση γίνεται σε επίπεδο ΕΕ με σκοπό τη διατήρηση μιας βιώσιμης και διαφοροποιημένης γεωργίας σε ολόκληρη την ΕΕ, την αντιμετώπιση σημαντικών διασυνοριακών ζητημάτων όπως η κλιματική αλλαγή και η ενίσχυση της αλληλεγγύης μεταξύ των κρατών μελών. Λαμβανομένης υπόψη της σημασίας των μελλοντικών προκλήσεων για την επισιτιστική ασφάλεια, το περιβάλλον και την εδαφική ισορροπία, η ΚΓΠ παραμένει πολιτική στρατηγικής σημασίας για την εξασφάλιση της αποτελεσματικότερης αντιμετώπισης των πολιτικών προκλήσεων και της αποδοτικότερης χρήσης των δημοσιονομικών πόρων. Επιπλέον, προτείνεται η διατήρηση της παρούσας διάρθρωσης των μέσων σε δύο πυλώνες στα σημεία που τα κράτη μέλη διαθέτουν μεγαλύτερη ευχέρεια ως προς την προσαρμογή των λύσεων στις τοπικές ιδιαιτερότητές τους και επίσης η συγχρηματοδότηση του πυλώνα ΙΙ. Η νέα Ευρωπαϊκή Σύμπραξη για την Καινοτομία και το σύνολο των εργαλείων διαχείρισης κινδύνου εντάσσονται επίσης στον πυλώνα ΙΙ. Ταυτόχρονα, η πολιτική θα εναρμονιστεί καλύτερα με τη στρατηγική «Ευρώπη 2020» (συμπεριλαμβανομένου κοινού πλαισίου με άλλα ταμεία της ΕΕ) και θα προβλεφθούν ορισμένες βελτιώσεις και στοιχεία απλοποίησης. Τέλος, από την ανάλυση που πραγματοποιήθηκε στο πλαίσιο της εκτίμησης επιπτώσεων προκύπτει ξεκάθαρα το κόστος της μη παρέμβασης σε ό,τι αφορά τις αρνητικές συνέπειες στην οικονομία, το περιβάλλον και την κοινωνία. Επιπλέον των διατάξεων χρηματοδότησης, ο οριζόντιος κανονισμός συγκεντρώνει κανόνες για όλα τα μέσα, όπως διατάξεις για την πολλαπλή συμμόρφωση, τους ελέγχους και τις κυρώσεις. Ως εκ τούτου, ο κανονισμός θεσπίζει, στο εξής, κανόνες για τη χρηματοδότηση, το σύστημα παροχής συμβουλών σε γεωργικές εκμεταλλεύσεις, τα συστήματα διαχείρισης και ελέγχου, την πολλαπλή συμμόρφωση και την εκκαθάριση λογαριασμών. Στόχος είναι η προσαρμογή των κανόνων χρηματοδότησης με βάση την αποκτηθείσα πείρα, ο εξορθολογισμός και η βελτίωση της πολλαπλής συμμόρφωσης, και η ενίσχυση του συστήματος παροχής συμβουλών σε γεωργικές εκμεταλλεύσεις. Όσον αφορά ειδικότερα την πολλαπλή συμμόρφωση, οι υφιστάμενοι κανόνες επανεξετάστηκαν με στόχο να απλοποιηθούν και να ενισχυθεί η διάσταση της κλιματικής αλλαγής στο πλαίσιο της ΚΓΠΚ και να εξασφαλιστεί συνοχή με τις διατάξεις για τον περιβαλλοντικό προσανατολισμό και τα σχετικά περιβαλλοντικά μέτρα που προβλέπονται στο πλαίσιο της αγροτικής ανάπτυξης. Τέλος, ο κανονισμός προβλέπει τη βάση για ένα κοινό πλαίσιο παρακολούθησης και αξιολόγησης για τη μέτρηση της αποτελεσματικότητας της ΚΓΠ κατά την επόμενη περίοδο. Ο παρών κανονισμός περιλαμβάνει διάφορα στοιχεία απλοποίησης. Πρώτον, συγκεντρώνει όλους τους κανόνες της πολλαπλής συμμόρφωσης σε μια ενιαία νομοθετική πράξη, βελτιώνοντας κατ’ αυτόν τον τρόπο τον ευανάγνωστο χαρακτήρα τους. Επιπλέον, προβλέπει μείωση του αριθμού των οργανισμών πληρωμών και ενίσχυση του ρόλου του οργανισμού συντονισμού που θα προσδώσουν στο σύστημα μεγαλύτερη διαφάνεια και λιγότερο διοικητικό φόρτο τόσο για τις εθνικές διοικήσεις όσο και για τις υπηρεσίες της Επιτροπής. Θα απαιτούνται λιγότερες διαπιστεύσεις και δηλώσεις αξιοπιστίας σε επίπεδο κράτους μέλους και θα μειωθεί ο αριθμός των ελέγχων της Επιτροπής. Οι κανόνες διαχείρισης και ελέγχου θα εναρμονιστούν, στο μέτρο του δυνατού, με τους δύο πυλώνες της ΚΓΠ για λόγους νομικής σαφήνειας και εναρμόνισης των διαδικασιών. Επιπλέον, ο κανονισμός προβλέπει να αναλάβει η Επιτροπή την αρμοδιότητα μείωσης του αριθμού των επιτόπιων ελέγχων στα κράτη μέλη που έχουν συστήματα ελέγχου τα οποία λειτουργούν ικανοποιητικά και χαμηλά ποσοστά σφαλμάτων. Κατ’ αυτόν τον τρόπον μπορεί να μειωθεί ο διοικητικός φόρτος τόσο για τους γεωργούς όσο και για τις εθνικές διοικήσεις. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση για το ΠΔΠ προβλέπει ότι ένα σημαντικό τμήμα του προϋπολογισμού της ΕΕ θα πρέπει να εξακολουθεί να διατίθεται στη γεωργία, η οποία είναι μια κοινή πολιτική στρατηγικής σημασίας. Συνεπώς, σε τρέχουσες τιμές, προτείνεται η ΚΓΠ να εστιαστεί στις βασικές δραστηριότητές της, με τη διάθεση 317,2 δισ. ευρώ για τον πυλώνα Ι και 101,2 δισ. ευρώ για τον πυλώνα ΙΙ για την περίοδο 2014-2020. Η χρηματοδότηση του πυλώνα Ι και του πυλώνα ΙΙ συμπληρώνεται με την πρόσθετη χρηματοδότηση ύψους 17,1 δισ. ευρώ, εκ των οποίων 5,1 δισ. ευρώ προορίζονται για την έρευνα και την καινοτομία, 2,5 δισ. ευρώ για την ασφάλεια των τροφίμων και 2,8 δισ. ευρώ για την επισιτιστική βοήθεια στους απόρους σε άλλους τομείς του ΠΔΠ, καθώς και 3,9 δισ. ευρώ σε ένα νέο αποθεματικό για την αντιμετώπιση κρίσεων στον τομέα της γεωργίας και έως 2,8 δισ. ευρώ στο Ευρωπαϊκό Ταμείο Προσαρµογής στην Παγκοσμιοποίηση εκτός του ΠΔΠ, έτσι ώστε ο συνολικός προϋπολογισμός για την περίοδο 2014-2020 ανέρχεται σε 435,6 δισ. ευρώ. Όσον αφορά την κατανομή της στήριξης μεταξύ των κρατών μελών, προτείνεται για όλα τα κράτη μέλη με άμεσες ενισχύσεις κάτω του 90% του μέσου όρου της ΕΕ, η κάλυψη αυτού του κενού κατά ένα τρίτο. Τα εθνικά ανώτατα όρια στον κανονισμό για τις άμεσες ενισχύσεις υπολογίζονται στη βάση αυτή. Η κατανομή της στήριξης της αγροτικής ανάπτυξης βασίζεται σε αντικειμενικά κριτήρια που συνδέονται με τους στόχους της πολιτικής λαμβανομένης υπόψη της υφιστάμενης κατανομής. Όπως ισχύει αυτή τη στιγμή, οι λιγότερο αναπτυγμένες περιφέρειες θα πρέπει να συνεχίσουν να επωφελούνται από υψηλότερα ποσοστά συγχρηματοδότησης τα οποία θα ισχύουν επίσης και για ορισμένα μέτρα όπως η μεταφορά γνώσεων, οι ομάδες παραγωγών, η συνεργασία και η πρωτοβουλία Leader. Προβλέπεται κάποια ευελιξία για τις μεταφορές μεταξύ πυλώνων (έως 5% των άμεσων ενισχύσεων): από τον πυλώνα Ι στον πυλώνα ΙΙ ώστε να επιτρέπεται στα κράτη μέλη να ενισχύουν την οικεία πολιτική αγροτικής ανάπτυξης, και από τον πυλώνα ΙΙ στον πυλώνα Ι, για εκείνα τα κράτη μέλη στα οποία το επίπεδο των άμεσων ενισχύσεων παραμένει κάτω του 90% του μέσου όρου της ΕΕ. Λεπτομέρειες σχετικά με τις οικονομικές επιπτώσεις των μεταρρυθμιστικών προτάσεων της ΚΓΠ περιλαμβάνονται στο δημοσιονομικό δελτίο που συνοδεύει τις προτάσεις. 2011/0288 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη χρηματοδότηση, τη διαχείριση και την παρακολούθηση της κοινής γεωργικής πολιτικής ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, Έχοντας υπόψη την πρόταση της Ευρωπαϊκής Επιτροπής[7], Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[8], Κατόπιν διαβούλευσης με τον Ευρωπαίο Επόπτη Προστασίας Δεδομένων[9], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Στην ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Η ΚΓΠ με χρονικό ορίζοντα το 2020: η αντιμετώπιση των μελλοντικών προκλήσεων όσον αφορά τη διατροφή, τους φυσικούς πόρους και το έδαφος»[10] αναφέρονται οι πιθανές προκλήσεις, οι στόχοι και οι προσανατολισμοί για την κοινή γεωργική πολιτική (ΚΓΠ) μετά το 2013. Βάσει της συζήτησης για την ανακοίνωση αυτή, η ΚΓΠ θα πρέπει να αποτελέσει αντικείμενο μεταρρύθμισης από την 1η Ιανουαρίου 2014. Η μεταρρύθμιση θα πρέπει να καλύπτει όλα τα βασικά μέσα της ΚΓΠ, συμπεριλαμβανομένου του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής[11], όπως τροποποιήθηκε με τον κανονισμό του Ευρωπαϊκού Κοινοβουλίου και του Συμβουλίου [COM(2010)…(Lisbon alignement)][12]. Από την πείρα που αποκτήθηκε με την εφαρμογή του εν λόγω κανονισμού προκύπτει ότι ορισμένα στοιχεία του μηχανισμού χρηματοδότησης και παρακολούθησης πρέπει να προσαρμοστούν. Λόγω του εύρους της μεταρρύθμισης, είναι σκόπιμο να καταργηθεί ο κανονισμός (ΕΚ) αριθ. 1290/2005 και να αντικατασταθεί με νέο κείμενο. Η μεταρρύθμιση θα πρέπει επίσης, στο μέτρο του δυνατού, να εναρμονίσει, να εξορθολογίσει και να απλοποιήσει τις διατάξεις. (2) Επειδή οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, δεδομένων των δεσμών που υπάρχουν μεταξύ αυτού και των άλλων μέσων της ΚΓΠ, των περιορισμών ως προς τους δημοσιονομικούς πόρους των κρατών μελών σε μια διευρυμένη Ένωση και μπορούν, συνεπώς, να υλοποιηθούν καλύτερα σε ενωσιακό επίπεδο, μέσω των πολυετών εγγυήσεων της ενωσιακής χρηματοδότησης και με την επικέντρωση αυτής στις προτεραιότητές της, η Ένωση μπορεί να λάβει μέτρα σύμφωνα με την αρχή της επικουρικότητας του άρθρου 5 παράγραφος 3 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας του άρθρου 5 παράγραφος 4 της συνθήκης αυτής, ο παρών κανονισμός δεν υπερβαίνει τα αναγκαία προς επίτευξη του στόχου αυτού. (3) Προκειμένου να συμπληρωθούν ή να τροποποιηθούν ορισμένα βασικά στοιχεία του παρόντος κανονισμού, θα πρέπει να ανατεθεί στην Επιτροπή η αρμοδιότητα έκδοσης κατ’ εξουσιοδότηση πράξεων σύμφωνα με το άρθρο 290 της Συνθήκης όσον αφορά τη διαπίστευση των οργανισμών πληρωμών και των οργανισμών συντονισμού, το περιεχόμενο του συστήματος παροχής συμβουλών σε γεωργικές εκμεταλλεύσεις, τα μέτρα που πρέπει να χρηματοδοτούνται από τον προϋπολογισμό της Ένωσης στο πλαίσιο της δημόσιας παρέμβασης και την αποτίμηση των ενεργειών που αφορούν τη δημόσια αποθεματοποίηση, τις μειώσεις και την αναστολή των επιστροφών στα κράτη μέλη, την αντιστάθμιση μεταξύ δαπανών και εσόδων στο πλαίσιο των ταμείων, την ανάκτηση των οφειλών, τις κυρώσεις που επιβάλλονται στους δικαιούχους σε περίπτωση μη συμμόρφωσης προς τους όρους επιλεξιμότητας, όσον αφορά τους κανόνες για τις εγγυήσεις, τη λειτουργία του ολοκληρωμένου συστήματος διαχείρισης και ελέγχου, τα μέτρα που απολκείονται από την εξέταση των συναλλαγών, τις κυρώσεις που επιβάλλονται στο πλαίσιο της πολλαπλής συμμόρφωσης, τους κανόνες για τη διατήρηση των μόνιμων βοσκοτόπων, τους κανόνες για το γενεσιουργό αίτιο και τη συναλλαγματική ισοτιμία που πρέπει να χρησιμοποιείται από τα κράτη μέλη που δεν χρησιμοποιούν το ευρώ και όσον αφορά το περιεχόμενο του κοινού πλαισίου αξιολόγησης των μέτρων που θεσπίστηκαν στο πλαίσιο της ΚΓΠ. Είναι πολύ σημαντικό η Επιτροπή να πραγματοποιεί διαβουλεύσεις κατά τις προπαρασκευαστικές εργασίες της και σε επίπεδο εμπειρογνωμόνων. Η Επιτροπή, κατά την προετοιμασία και την κατάρτιση κατ’ εξουσιοδότηση πράξεων, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων προς το Ευρωπαϊκό Κοινοβούλιο και το Συμβούλιο. (4) Η κοινή γεωργική πολιτική περιλαμβάνει σειρά μέτρων, εκ των οποίων ορισμένα αφορούν την αγροτική ανάπτυξη. Είναι σημαντικό να προβλεφθεί χρηματοδότηση για τα μέτρα αυτά ώστε να επιτευχθούν οι στόχοι της ΚΓΠ. Δεδομένου ότι τα μέτρα έχουν ορισμένα στοιχεία κοινά αλλά κάποιες πτυχές τους είναι διαφορετικές, η χρηματοδότησή τους θα πρέπει να ενταχθεί στο ίδιο σύνολο διατάξεων το οποίο θα επιτρέπει, ενδεχομένως, διαφορετική μεταχείριση. Με τον κανονισμό (ΕΚ) αριθ. 1290/2005 συστάθηκαν δύο ευρωπαϊκά γεωργικά ταμεία, δηλαδή το Ευρωπαϊκό Γεωργικό Ταμείο Εγγυήσεων (εφεξής ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (εφεξής ΕΓΤΑΑ). Τα εν λόγω δύο ταμεία θα πρέπει να διατηρηθούν. (5) Ο κανονισμός (ΕΕ) αριθ. [ΔΚ]/xxx του Ευρωπαϊκού Κοινοβουλίου και του Συμβουλίου, της […], σχετικά με τους δημοσιονομικούς κανόνες που εφαρμόζονται στον ετήσιο προϋπολογισμό της Ένωσης[13] και οι διατάξεις που θεσπίζονται σύμφωνα με αυτόν θα πρέπει να εφαρμόζονται στα μέτρα που προβλέπονται στον παρόντα κανονισμό. Ειδικότερα, ο κανονισμός θεσπίζει διατάξεις σχετικά με την επιμερισμένη διαχείριση με τα κράτη μέλη με βάση τις αρχές της χρηστής δημοσιονομικής διαχείρισης, της διαφάνειας και της μη εισαγωγής διακρίσεων, καθώς και διατάξεις όσον αφορά τον ρόλο των διαπιστευμένων οργανισμών και τις δημοσιονομικές αρχές, διατάξεις οι οποίες θα πρέπει να τηρούνται στο πλαίσιο του παρόντος κανονισμού. (6) Ο ενωσιακός προϋπολογισμός θα πρέπει να χρηματοδοτεί τις δαπάνες της ΚΓΠ, συμπεριλαμβανομένων εκείνων της αγροτικής ανάπτυξης μέσω των δύο ταμείων είτε απευθείας είτε στο πλαίσιο επιμερισμένης διαχείρισης με τα κράτη μέλη. Θα πρέπει να προσδιοριστεί το είδος των μέτρων που μπορούν να χρηματοδοτούνται από τα ταμεία αυτά. (7) Ενδείκνυται να προβλεφθούν διατάξεις για τη διαπίστευση των οργανισμών πληρωμών από τα κράτη μέλη και για την εκ μέρους των τελευταίων εφαρμογή διαδικασιών, οι οποίες θα επιτρέπουν τη σύνταξη των αναγκαίων διαχειριστικών δηλώσεων αξιοπιστίας και την πιστοποίηση των συστημάτων διαχείρισης και παρακολούθησης, καθώς και των ετήσιων λογαριασμών από ανεξάρτητους οργανισμούς. Επιπλέον, για να εξασφαλιστεί η διαφάνεια των εθνικών ελέγχων, ιδίως όσον αφορά τις διαδικασίες έγκρισης, επικύρωσης και πληρωμής, η μείωση των διοικητικών και ελεγκτικών επιβαρύνσεων για τις υπηρεσίες της Επιτροπής καθώς και για τα κράτη μέλη όπου απαιτείται διαπίστευση κάθε οργανισμού πληρωμών, θα πρέπει να μειωθεί ο αριθμός των αρχών και των οργανισμών στους οποίους εκχωρούνται οι αρμοδιότητες αυτές, λαμβανομένων υπόψη των συνταγματικών διατάξεων κάθε κράτους μέλους. (8) Όταν ένα κράτος μέλος διαπιστεύει πλείονες οργανισμούς πληρωμών, είναι σημαντικό να ορίζει έναν μόνο οργανισμό συντονισμού για να διασφαλίζει τη συνεπή διαχείριση των ταμείων, να λειτουργεί σαν σύνδεσμός μεταξύ της Επιτροπής και των διαφόρων διαπιστευμένων οργανισμών πληρωμών και να μεριμνά για την ταχεία διαβίβαση των στοιχείων που ζητά η Επιτροπή σχετικά με τις δραστηριότητες των διαφόρων οργανισμών πληρωμών. Ο οργανισμός συντονισμού θα πρέπει επίσης να είναι υπεύθυνος για την εξασφάλιση της λήψης διορθωτικών μέτρων, για την ενημέρωση της Επιτροπής σχετικά με τη συνέχεια που δίνεται και για την ομοιογενή εφαρμογή των κοινών κανόνων και προτύπων. (9) Μόνον οι οργανισμοί πληρωμών που έχουν διαπιστευθεί από τα κράτη μέλη παρέχουν επαρκή εχέγγυα για τη διενέργεια των απαραίτητων ελέγχων πριν από τη χορήγηση της ενωσιακής ενίσχυσης στους δικαιούχους. Ως εκ τούτου, θα πρέπει να αναφέρεται ρητά ότι μόνο οι δαπάνες που πραγματοποιούνται από τους διαπιστευμένους οργανισμούς πληρωμών μπορούν να επιστραφούν από τον ενωσιακό προϋπολογισμό. (10) Προκειμένου οι δικαιούχοι να ευαισθητοποιηθούν περισσότερο όσον αφορά, αφενός, τη σχέση μεταξύ των γεωργικών πρακτικών και τη διαχείριση των γεωργικών εκμεταλλεύσεων και, αφετέρου, τα πρότυπα για το περιβάλλον, την κλιματική αλλαγή, την καλή περιβαλλοντική κατάσταση των γεωργικών εκτάσεων, την ασφάλεια των τροφίμων, τη δημόσια υγεία, την υγεία των ζώων και των φυτών και την καλή μεταχείριση των ζώων, είναι αναγκαίο τα κράτη μέλη να καθιερώσουν γενικό σύστημα παροχής συμβουλών στις γεωργικές εκμεταλλεύσεις που θα προσφέρει συμβουλές στους δικαίουχους. Το εν λόγω σύστημα παροχής συμβουλών στις γεωργικές εκμεταλλεύσεις δεν θα πρέπει να θίγει την υποχρέωση και την ευθύνη των δικαιούχων για την τήρηση των προτύπων αυτών. Τα κράτη μέλη θα πρέπει να εξασφαλίζουν επίσης τον σαφή διαχωρισμό μεταξύ των συμβουλών και των ελέγχων. (11) Το σύστημα παροχής συμβουλών στις γεωργικές εκμεταλλεύσεις θα πρέπει να καλύπτει τουλάχιστον τις απαιτήσεις και τα πρότυπα που αποτελούν το πεδίο εφαρμογής της πολλαπλής συμμόρφωσης. Το εν λόγω σύστημα θα πρέπει επίσης να καλύπτει τις απαιτήσεις που πρέπει να τηρούνται για τις άμεσες ενισχύσεις όσον αφορά τις γεωργικές πρακτικές που είναι φιλικές προς το κλίμα και το περιβάλλον, καθώς και τη διατήρηση της γεωργικής έκτασης δυνάμει του κανονισμού (ΕΕ) αριθ. ΑΑ/xxx του Ευρωπαϊκού Κοινοβουλίου και του Συμβουλίου, της xxx, σχετικά με τη θέσπιση κανόνων για τις άμεσες ενισχύσεις στους γεωργούς βάσει καθεστώτων άμεσης στήριξης στο πλαίσιο της κοινής γεωργικής πολιτικής[14]. Το σύστημα αυτό θα πρέπει επίσης να καλύπτει ορισμένα στοιχεία που αφορούν την προσαρμογή στην κλιματική αλλαγή και τον μετριασμό των επιπτώσεών της, τη βιοποικιλότητα, την προστασία των υδάτων, την κοινοποίηση ασθενειών ζώων και φυτών, την καινοτομία, καθώς και τη βιώσιμη ανάπτυξη της οικονομικής δραστηριότητας των μικρών γεωργικών εκμεταλλεύσεων. (12) Η ένταξη των δικαιούχων στο σύστημα παροχής συμβουλών στις γεωργικές εκμεταλλεύσεις θα πρέπει να γίνεται σε εθελοντική βάση. Όλοι οι δικαιούχοι ακόμη και αν δεν λαμβάνουν στήριξη στο πλαίσιο της ΚΓΠ θα πρέπει να έχουν τη δυνατότητα να συμμετέχουν στο σύστημα. Ωστόσο, τα κράτη μέλη μπορούν να ορίζουν κριτήρια προτεραιότητας. Λόγω του είδους του συστήματος, είναι σκόπιμο να θεωρούνται εμπιστευτικές οι πληροφορίες που συλλέγονται κατά την παροχή των συμβουλών, εκτός από περίπτωση σοβαρών παραβιάσεων του ενωσιακού ή του εθνικού δικαίου. Για να εξασφαλίζεται η αποτελεσματικότητα του συστήματος, οι σύμβουλοι θα πρέπει να διαθέτουν επαρκή προσόντα και να εκπαιδεύονται τακτικά. (13) Οι αναγκαίοι χρηματοδοτικοί πόροι για την κάλυψη των δαπανών των διαπιστευμένων οργανισμών πληρωμών στο πλαίσιο του ΕΓΤΕ είναι σημαντικό να τίθενται στη διάθεση των κρατών μελών από την Επιτροπή ως επιστροφές με βάση τη λογιστική καταχώριση των δαπανών των εν λόγω οργανισμών. Μέχρι να καταβληθούν οι επιστροφές αυτές, με τη μορφή μηνιαίων πληρωμών, τα κράτη μέλη θα πρέπει να συγκεντρώνουν τους αναγκαίους χρηματοδοτικούς πόρους ανάλογα με τις ανάγκες των οικείων διαπιστευμένων οργανισμών πληρωμών. Οι δαπάνες προσωπικού και διοικητικής λειτουργίας, στις οποίες υποβάλλονται τα κράτη μέλη και οι δικαιούχοι που μετέχουν στην εφαρμογή της ΚΓΠ, βαρύνουν τους ίδιους. (14) Η χρησιμοποίηση του γεωργομετεωρολογικού συστήματος και η απόκτηση και βελτίωση δορυφορικών εικόνων αναμένεται να παράσχουν στην Επιτροπή μέσα διαχείρισης των γεωργικών αγορών και να διευκολύνουν την παρακολούθηση των γεωργικών δαπανών. (15) Στο πλαίσιο της τήρησης της δημοσιονομικής πειθαρχίας, είναι αναγκαίο να καθοριστεί το ετήσιο ανώτατο όριο για τις δαπάνες που χρηματοδοτούνται από το ΕΓΤΕ, λαμβανομένων υπόψη των ανώτατων ποσών που καθορίζονται για το ταμείο αυτό στο πλαίσιο του πολυετούς δημοσιονομικού πλαισίου που προβλέπεται στον κανονισμό (ΕΕ) αριθ. xxx/xxx του Συμβουλίου, της […], για τον καθορισμό του πολυετούς δημοσιονομικού πλαισίου για την περίοδο 2014-2020[15] [ΠΔΠ]. (16) Η δημοσιονομική πειθαρχία επιβάλλει επίσης την τήρηση του ετήσιου ανώτατου ορίου των δαπανών που χρηματοδοτούνται από το ΕΓΤΕ σε όλες τις περιστάσεις και σε όλα τα στάδια της διαδικασίας του προϋπολογισμού και της εκτέλεσής του. Για τον σκοπό αυτό, ενδείκνυται να θεωρείται το εθνικό ανώτατο όριο των άμεσων ενισχύσεων ανά κράτος μέλος, που προβλέπεται στον κανονισμό (ΕΕ) αριθ. xxx/xxx[ΑΑ], ως δημοσιονομικό ανώτατο όριο για τις εν λόγω άμεσες ενισχύσεις και για το αντίστοιχο κράτος μέλος και να μην υπερβαίνουν οι επιστροφές των συγκεκριμένων πληρωμών το όριο αυτό. Η δημοσιονομική πειθαρχία επιβάλλει, επιπλέον, όλες οι νομοθετικές πράξεις που προτείνονται από την Επιτροπή ή θεσπίζονται από τον νομοθέτη ή την Επιτροπή στο πλαίσιο της ΚΓΠ και χρηματοδοτούνται από το ΕΓΤΕ να μην υπερβαίνουν το ετήσιο ανώτατο όριο των δαπανών που χρηματοδοτούνται από το ταμείο αυτό. (17) Για να εξασφαλίζεται ότι τα ποσά της χρηματοδότησης της ΚΓΠ δεν υπερβαίνουν τα ετήσια ανώτατα όρια, θα πρέπει να διατηρηθεί ο δημοσιονομικός μηχανισμός που αναφέρεται στον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003[16] που επιτρέπει την προσαρμογή του επιπέδου των άμεσων ενισχύσεων. Στο ίδιο πλαίσιο, είναι αναγκαίο να επιτραπεί στην Επιτροπή να καθορίζει τις εν λόγω προσαρμογές σε περίπτωση που το Συμβούλιο δεν τις καθορίσει πριν από τις 30 Ιουνίου του ημερολογιακού έτους στο οποίο εφαρμόζονται. (18) Τα μέτρα για τον υπολογισμό των δημοσιονομικών ανωτάτων ορίων, που λαμβάνονται προκειμένου να προσδιοριστεί η χρηματοδοτική συνεισφορά του ΕΓΤΕ και του ΕΓΤΑΑ, δεν θίγουν τις αρμοδιότητες της αρμόδιας για τον προϋπολογισμό αρχής, την οποία ορίζει η Συνθήκη. Συνεπώς, τα μέτρα αυτά θα πρέπει να βασίζονται στα ποσά αναφοράς που καθορίζονται σύμφωνα με τη διοργανική συμφωνία της […] μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη για τη συνεργασία σε δημοσιονομικά θέματα και τη χρηστή δημοσιονομική διαχείριση[17] και τον κανονισμό (ΕΕ) αριθ. xxx/xxx [ΠΔΠ]. (19) Η δημοσιονομική πειθαρχία συνεπάγεται επίσης συνεχή εξέταση της μεσοπρόθεσμης δημοσιονομικής κατάστασης. Ως εκ τούτου, όταν η Επιτροπή καταθέτει το σχέδιο προϋπολογισμού για ένα δεδομένο έτος, θα πρέπει να υποβάλλει τις προβλέψεις και την ανάλυσή της στο Ευρωπαϊκό Κοινοβούλιο και στο Συμβούλιο και να προτείνει, ενδεχομένως, στον νομοθέτη τα κατάλληλα μέτρα. Επιπλέον, ενδείκνυται να ασκεί η Επιτροπή πλήρως και διαρκώς τις διαχειριστικές της αρμοδιότητες, ώστε να διασφαλίζει την τήρηση του ετήσιου ανώτατου ορίου και, εάν είναι απαραίτητο, να προτείνει στο Ευρωπαϊκό Κοινοβούλιο και στο Συμβούλιο ή στο Συμβούλιο κατάλληλα μέτρα για τη διόρθωση της δημοσιονομικής κατάστασης. Εάν στο τέλος ενός οικονομικού έτους, οι αιτήσεις επιστροφών που έχουν υποβληθεί από τα κράτη μέλη καθιστούν ανέφικτη την τήρηση του ετήσιου ανώτατου ορίου, ενδείκνυται να μπορεί η Επιτροπή να θεσπίζει μέτρα που θα επιτρέπουν την προσωρινή κατανομή των διαθέσιμων πιστώσεων του προϋπολογισμού μεταξύ των κρατών μελών ανάλογα με τις οικείες αιτήσεις επιστροφών που εκκρεμούν, καθώς και την τήρηση του ανώτατου ορίου που έχει καθοριστεί για το συγκεκριμένο έτος. Οι πληρωμές του εν λόγω έτους θα πρέπει να καταλογίζονται στην επόμενη χρήση και να καθορίζονται το οριστικό συνολικό ποσό της ενωσιακής χρηματοδότησης ανά κράτος μέλος, καθώς και αντιστάθμιση μεταξύ των κρατών μελών, ώστε να τηρείται το καθορισμένο ποσό. (20) Κατά την εκτέλεση του προϋπολογισμού, ενδείκνυται να εφαρμόζει η Επιτροπή ένα σύστημα προειδοποίησης και παρακολούθησης των γεωργικών δαπανών σε μηνιαία βάση, ώστε να μπορεί να αντιδρά το ταχύτερο δυνατόν σε περίπτωση κινδύνου υπέρβασης του ετήσιου ανώτατου ορίου, να θεσπίζει τα κατάλληλα μέτρα στο πλαίσιο των διαχειριστικών αρμοδιοτήτων που της έχουν ανατεθεί και, εφόσον τα μέτρα αυτά αποδειχθούν ανεπαρκή, να προτείνει άλλα μέτρα προς εφαρμογή. Ενδείκνυται να διαβιβάζει η Επιτροπή στο Ευρωπαϊκό Κοινοβούλιο και στο Συμβούλιο περιοδική έκθεση, στην οποία η εξέλιξη των δαπανών που έχουν πραγματοποιηθεί έως την ημερομηνία της έκθεσης θα παραβάλλεται με την εκτίμηση των δαπανών, καθώς και αξιολόγηση της προβλέψιμης εκτέλεσης για το υπόλοιπο οικονομικό έτος. (21) Η συναλλαγματική ισοτιμία που χρησιμοποιεί η Επιτροπή για την κατάρτιση των δημοσιονομικών εγγράφων, λαμβανομένου υπόψη του χρονικού διαστήματος που μεσολαβεί από τη σύνταξη των εγγράφων έως τη διαβίβασή τους, θα πρέπει να αντικατοπτρίζει τα πιο πρόσφατα διαθέσιμα στοιχεία. (22) Ο κανονισμός (ΕΕ) ΚΚ/xxx του Ευρωπαϊκού Κοινοβουλίου και του Συμβουλίου, της […], περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας, τα οποία καλύπτονται από το κοινό στρατηγικό πλαίσιο, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και για την κατάργηση του κανονισμού (ΕΚ) αριθ. 1083/2006[18] προβλέπει κανόνες που εφαρμόζονται στη χρηματοδοτική στήριξη από τα ταμεία που καλύπτει ο εν λόγω κανονισμός, συμπεριλαμβανομένου του ΕΓΤΑΑ. Στις διατάξεις αυτές περιλαμβάνονται επίσης ορισμένοι κανόνες για την επιλεξιμότητα των δαπανών, τη δημοσιονομική διαχείριση καθώς και τα συστήματα διαχείρισης και ελέγχου. Όσον αφορά τη δημοσιονομική διαχείριση του ΕΓΤΑΑ, για λόγους νομικής σαφήνειας και συνοχής μεταξύ των γεωργικών ταμείων, θα πρέπει να γίνεται αναφορά στις σχετικές διατάξεις του κανονισμού (ΕΕ) αριθ. KK/xxx όσον αφορά τις δημοσιονομικές δεσμεύσεις, τις προθεσμίες πληρωμής και την αποδέσμευση. (23) Ο ενωσιακός προϋπολογισμός συμμετέχει στη χρηματοδότηση των προγραμμάτων αγροτικής ανάπτυξης με βάση αναλήψεις υποχρεώσεων σε ετήσιες δόσεις. Τα κράτη μέλη θα πρέπει να έχουν στη διάθεσή τους τα προβλεπόμενα ενωσιακά κονδύλια ήδη από την έναρξη της εφαρμογής των προγραμμάτων. Συνεπώς, θα πρέπει να καθιερωθεί σύστημα περιορισμένης προχρηματοδότησης για την εξασφάλιση συνεχούς ροής των κονδυλίων, που θα επιτρέπει τη δέουσα εκτέλεση των πληρωμών προς τους δικαιούχους. (24) Εκτός από το σύστημα προχρηματοδότησης, θα πρέπει να γίνει διαχωρισμός μεταξύ των πληρωμών από την Επιτροπή προς τους διαπιστευμένους οργανισμούς πληρωμών. Θα πρέπει να καθοριστούν κανόνες για την καταβολή των ενδιάμεσων πληρωμών και των πληρωμών υπολοίπων. Ο κανόνας της αυτόματης αποδέσμευσης θα συμβάλλει στην επιτάχυνση της εφαρμογής των προγραμμάτων και στη χρηστή δημοσιονομική διαχείριση. (25) Θα πρέπει να καταβάλλεται η ενωσιακή ενίσχυση στους δικαιούχους εγκαίρως, ώστε να μπορούν να τη χρησιμοποιούν αποτελεσματικά. Η μη τήρηση από τα κράτη μέλη των προθεσμιών πληρωμής που καθορίζονται στην ενωσιακή νομοθεσία ενδέχεται να προκαλέσει σοβαρά προβλήματα στους δικαιούχους και να υπονομεύσει τον ετήσιο χαρακτήρα του ενωσιακού προϋπολογισμού. Ως εκ τούτου, οι δαπάνες που πραγματοποιούνται χωρίς να τηρούνται οι προθεσμίες πληρωμής θα πρέπει να αποκλείονται από την ενωσιακή χρηματοδότηση. Για λόγους τήρησης της αρχής της αναλογικότητας, ενδείκνυται να μπορεί η Επιτροπή να προβλέπει εξαιρέσεις από τον γενικό αυτό κανόνα. Η αρχή αυτή που προβλέπεται στον κανονισμό (ΕΚ) αριθ. 1290/2005 θα πρέπει να διατηρηθεί και να εφαρμόζεται τόσο στο ΕΓΤΕ όσο και στο ΕΓΤΑΑ. Εάν τα κράτη μέλη καθυστερήσουν την πληρωμή, θα πρέπει να προστίθενται τόκοι στο βασικό ποσό, ιδία δαπάνη, για την αποζημίωση των δικαιούχων. Μια τέτοια διάταξη θα μπορούσε να αποτελέσει κίνητρο για τα κράτη μέλη να τηρούν τις προθεσμίες πληρωμών και θα μπορούσε να εξασφαλίζει καλύτερα την έγκαιρη πληρωμή των δικαιούχων ή τουλάχιστον την αποζημίωσή τους σε περίπτωση καθυστέρησης πληρωμής. (26) Ο κανονισμός (ΕΚ) αριθ. 1290/2005 προβλέπει μειώσεις και αναστολή των μηνιαίων ή ενδιάμεσων πληρωμών για το ΕΓΤΕ και το ΕΓΤΑΑ. Παρά τη μάλλον ευρεία διατύπωση των διατάξεων αυτών, σημειώνεται ότι στην πράξη οι διατάξεις αυτές χρησιμοποιούνται κυρίως για τη μείωση πληρωμών για τη μη τήρηση προθεσμιών πληρωμής, ανωτάτων ορίων και παρόμοιων «λογιστικών θεμάτων», τα οποία μπορούν να ανιχνευθούν εύκολα στις δηλώσεις δαπανών. Οι διατάξεις αυτές επιτρέπουν επίσης μειώσεις και αναστολές σε περίπτωση σοβαρών και συνεχόμενων ανεπαρκειών στα εθνικά συστήματα ελέγχου, που υπόκεινται ωστόσο σε ουσιαστικές προϋποθέσεις αρκετά περιοριστικές και στην εφαρμογή ειδικής διαδικασίας δύο σταδίων. Η αρμόδια για τον προϋπολογισμό αρχή ζήτησε επανειλημμένα από την Επιτροπή να αναστείλει τις πληρωμές των κρατών μελών που δεν συμμορφώνονται. Στο πλαίσιο αυτό, είναι αναγκαίο να αποσαφηνιστεί το σύστημα που προβλέπεται στον κανονισμό (ΕΚ) αριθ. 1290/2005 και να συγκεντρωθούν οι κανόνες για τις μειώσεις και τις αναστολές για το ΕΓΤΕ και το ΕΓΤΑΑ σε ένα μόνο άρθρο. Το σύστημα μειώσεων για «λογιστικά θέματα» θα πρέπει να διατηρεί με σαφέστερη διατύπωση σύμφωνα με την υφιστάμενη διοικητική πρακτική. Η δυνατότητα μείωσης ή αναστολής πληρωμών σε περίπτωση σοβαρών και συνεχόμενων ανεπαρκειών στα εθνικά συστήματα ελέγχου θα πρέπει να επεκταθεί και να συμπεριληφθεί η αμέλεια στην ανάκτηση παράτυπων πληρωμών, διατηρώντας ταυτόχρονα τη διαδικασία δύο σταδίων για τις εν λόγω μειώσεις ή αναστολές. (27) Η τομεακή γεωργική νομοθεσία απαιτεί από τα κράτη μέλη να διαβιβάζουν πληροφορίες σχετικά με τον αριθμό των ελέγχων που πραγματοποιούνται και τα αποτελέσματά τους εντός καθορισμένων προθεσμιών. Οι εν λόγω στατιστικές ελέγχου χρησιμοποιούνται για τον καθορισμό του επιπέδου σφαλμάτων και, γενικότερα, για τους σκοπούς ελέγχου της διαχείρισης του ΕΓΤΕ και του ΕΓΤΑΑ. Αποτελούν σημαντική πηγή για την Επιτροπή για να εξασφαλίζει την ορθή διαχείριση των πόρων και αποτελούν επίσης σημαντικό στοιχείο γιατί την ετήσια δήλωση αξιοπιστίας. Δεδομένου του ζωτικού χαρακτήρα των εν λόγω στατιστικών στοιχείων και για να διασφαλίζεται ότι τα κράτη μέλη τηρούν την υποχρέωσή τους σχετικά με την έγκαιρη διαβίβαση, είναι αναγκαίο να αποτρέπεται η καθυστερημένη διαβίβαση των απαιτούμενων στοιχείων κατά τρόπο αναλογικό προς τον αριθμό των στοιχείων που λείπουν. Ως εκ τούτου, θα πρέπει να προβλεφθούν διατάξεις βάσει των οποίων η Επιτροπή θα μπορεί να αναστέλλει εν μέρει τις μηνιαίες ή ενδιάμεσες πληρωμές για τις οποίες δεν έχουν αποσταλεί εγκαίρως τα σχετικά στατιστικά στοιχεία. (28) Για να επιτραπεί η επαναχρησιμοποίηση των πόρων του ΕΓΤΕ και του ΕΓΤΑΑ, απαιτούνται κανόνες για την ανακατανομή συγκεκριμένων ποσών. Ο κατάλογος που περιλαμβάνεται στον κανονισμό (ΕΚ) αριθ. 1290/2005 μπορεί να συμπληρωθεί με τα ποσά που αφορούν εκπρόθεσμες πληρωμές και την εκκαθάριση λογαριασμών όσον αφορά τις δαπάνες στο πλαίσιο του ΕΓΤΕ. Ο κανονισμός (ΕΟΚ) αριθ. 352/78 του Συμβουλίου, της 20ής Φεβρουαρίου 1978, περί διαθέσεως των ασφαλειών, χρηματικών καταθέσεων ως εγγυήσεων ή λοιπών εγγυήσεων που συνιστώνται στο πλαίσιο της κοινής γεωργικής πολιτικής και καταπίπτουν[19] θεσπίζει επίσης κανόνες για τον προορισμό των ποσών που προκύπτουν από εγγυήσεις που καταπίπτουν. Οι διατάξεις αυτές θα πρέπει να εναρμονιστούν και να συγχωνευθούν με τις υφιστάμενες διατάξεις για τα έσοδα ειδικού προορισμού. Συνεπώς, ο κανονισμός (ΕΟΚ) αριθ. 352/78 θα πρέπει να καταργηθεί. (29) Ο κανονισμός (ΕΚ) αριθ. 814/2000 του Συμβουλίου, της 17ης Απριλίου 2000, περί δράσεων ενημέρωσης στον τομέα της κοινής γεωργικής πολιτικής[20] και οι κανόνες εφαρμογής του καθορίζουν τις δράσεις ενημέρωσης που αφορούν την ΚΓΠ οι οποίες μπορούν να χρηματοδοτηθούν στο πλαίσιο του άρθρου 5 στοιχείο γ) του κανονισμού (ΕΚ) αριθ. 1290/2005. Ο κανονισμός (ΕΚ) αριθ. 814/2000 περιλαμβάνει καταλόγο των δράσεων αυτών και των στόχων τους και καθορίζει τους κανόνες για τη χρηματοδότησή τους και την εφαρμογή των αντίστοιχων έργων. Μετά τη θέσπιση του εν λόγω κανονισμού, καθορίστηκαν κανόνες με τον κανονισμό (ΕΕ) αριθ. xxx/xxx[ΔΚ] όσον αφορά τις επιχορηγήσεις και τις δημόσιες συμβάσεις. Οι εν λόγω κανόνες θα πρέπει επίσης να εφαρμόζονται στις δράσεις ενημέρωσης στο πλαίσιο της ΚΓΠ. Για λόγους απλοποίησης και συνοχής, ο κανονισμός (ΕΚ) αριθ. 814/2000 θα πρέπει να καταργηθεί, διατηρώντας ταυτόχρονα τις ειδικές διατάξεις που αφορούν τους στόχους και το είδος των δράσεων που πρόκειται να χρηματοδοτηθούν. Τα μέτρα αυτά θα πρέπει επίσης να λαμβάνουν υπόψη την ανάγκη να εξασφαλιστεί η αποτελεσματικότερη ενημέρωση του ευρέος κοινού και ισχυρότερες συνέργειες μεταξύ των δραστηριοτήτων επικοινωνίας που αναλαμβάνονται με πρωτοβουλία της Επιτροπής και να εξασφαλιστεί ότι οι πολιτικές προτεραιότητες της Ένωσης διαδίδονται αποτελεσματικά. Για τον σκοπό αυτό, θα πρέπει να καλύπτουν και τα μέτρα πληροφόρησης σχετικά με την ΚΓΠ στο πλαίσιο της εταιρικής επικοινωνίας που αναφέρεται στην ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Ένας προϋπολογισμός για την “Ευρώπη 2020” - Μέρος II: Δελτία πολιτικής»[21]. (30) Τα μέτρα και οι δράσεις στο πλαίσιο της ΚΓΠ χρηματοδοτούνται εν μέρει στο πλαίσιο της επιμερισμένης διαχείρισης. Για να διασφαλιστεί η χρηστή οικονομική διαχείριση των ενωσιακών πόρων, η Επιτροπή θα πρέπει να ελέγχει τη διαχείριση των ταμείων από τις αρμόδιες για τις πληρωμές αρχές των κρατών μελών. Ενδείκνυται να προσδιοριστεί το είδος των ελέγχων που θα διενεργεί η Επιτροπή, να καθοριστούν οι όροι άσκησης των αρμοδιοτήτων της όσον αφορά την εκτέλεση του προϋπολογισμού και να διασαφηνιστούν οι υποχρεώσεις συνεργασίας των κρατών μελών. (31) Για να μπορέσει η Επιτροπή να εκπληρώσει την υποχρέωσή της σχετικά με την εξακρίβωση της ύπαρξης και της εύρυθμης λειτουργίας στα κράτη μέλη των συστημάτων διαχείρισης και ελέγχου των ενωσιακών δαπανών, ανεξαρτήτως των ελέγχων που διενεργούνται από τα κράτη μέλη, θα πρέπει να προβλεφθούν έλεγχοι από πρόσωπα εξουσιοδοτημένα από την Επιτροπή τα οποία θα μπορούν να ζητούν τη συνδρομή των κρατών μελών για τις εργασίες τους. (32) Είναι απαραίτητο να χρησιμοποιείται όσο το δυνατόν περισσότερο η τεχνολογία πληροφοριών για τη συγκέντρωση των στοιχείων που πρέπει να διαβιβάζονται στην Επιτροπή. Κατά τους ελέγχους, είναι σημαντικό να έχει η Επιτροπή πλήρη και άμεση πρόσβαση στα στοιχεία για τις δαπάνες, τόσο υπό μορφή εγγράφου όσο και σε ηλεκτρονικά αρχεία. (33) Για την εξακρίβωση της δημοσιονομικής σχέσης μεταξύ των διαπιστευμένων οργανισμών πληρωμών και του ενωσιακού προϋπολογισμού, ενδείκνυται να εκκαθαρίζει η Επιτροπή κατ' έτος τους λογαριασμούς των οργανισμών αυτών. Η απόφαση εκκαθάρισης λογαριασμών θα πρέπει να αφορά την πληρότητα, την ακρίβεια και την ειλικρίνεια των λογαριασμών, όχι όμως τη συμμόρφωση των δαπανών με την ενωσιακή νομοθεσία. (34) Θα πρέπει να αποφασίσει η Επιτροπή, η οποία είναι υπεύθυνη για την ορθή εφαρμογή της ενωσιακής νομοθεσίας σύμφωνα με το άρθρο 17 της συνθήκης για την Ευρωπαϊκή Ένωση, εάν οι δαπάνες των κρατών μελών είναι σύμφωνες με την ενωσιακή νομοθεσία. Θα πρέπει να δοθεί στα κράτη μέλη το δικαίωμα να αιτιολογούν τις αποφάσεις πληρωμών τους και να προσφεύγουν σε συμβιβασμό σε περίπτωση διαφωνίας τους με την Επιτροπή. Για να δοθούν στα κράτη μέλη νομικές και οικονομικές διασφαλίσεις όσον αφορά τις δαπάνες του παρελθόντος, θα πρέπει να καθοριστεί μέγιστη περίοδος κατά την οποία η Επιτροπή θα αποφασίζει ποιες οικονομικές επιπτώσεις θα πρέπει να επιβάλλονται για τη μη συμμόρφωση. Η διαδικασία συμμόρφωσης ως προς την εκκαθάριση θα πρέπει, όσον αφορά το ΕΓΤΑΑ, να είναι σύμφωνη με τις διατάξεις σχετικά με τις δημοσιονομικές διορθώσεις της Επιτροπής που καθορίζονται στο μέρος 2 του κανονισμού (ΕΕ) αριθ. KK/xxx. (35) Σε περίπτωση ανάκτησης ποσών που έχουν καταβληθεί από το ΕΓΤΕ, τα ανακτώμενα ποσά θα πρέπει να επιστρέφονται στο ταμείο, εφόσον πρόκειται για δαπάνες που δεν είναι σύμφωνες με την ενωσιακή νομοθεσία και για τις οποίες δεν θεμελιώνεται κανένα δικαίωμα. Θα πρέπει να προβλεφθεί ένα σύστημα οικονομικής ευθύνης για τις περιπτώσεις όπου έχουν διαπραχθεί παρατυπίες και δεν έχει ανακτηθεί το σύνολο του ποσού. Για τον σκοπό αυτό, ενδείκνυται να θεσπιστεί διαδικασία που θα επιτρέπει στην Επιτροπή να προστατεύει τα συμφέροντα του ενωσιακού προϋπολογισμού, αποφασίζοντας να καταλογίσει εις βάρος του εμπλεκόμενου κράτους μέλους ένα μέρος των ποσών που απωλέσθησαν εξαιτίας παρατυπιών και δεν ανακτήθηκαν εντός εύλογης προθεσμίας. Οι κανόνες θα πρέπει να εφαρμόζονται σε όλα τα ποσά που δεν έχουν ακόμη ανακτηθεί κατά την έναρξη ισχύος του παρόντος κανονισμού. Σε ορισμένες περιπτώσεις αμέλειας του κράτους μέλους, δικαιολογείται ο καταλογισμός του συνόλου του ποσού στο εμπλεκόμενο κράτος μέλος. Οι ίδιοι κανόνες θα πρέπει να εφαρμόζονται στο ΕΓΤΑΑ, διατηρώντας ωστόσο την ιδιαιτερότητα σύμφωνα με την οποία τα ποσά που ανακτώνται ή ακυρώνονται λόγω παρατυπιών θα πρέπει να παραμένουν στη διάθεση των εγκεκριμένων προγραμμάτων αγροτικής ανάπτυξης του εμπλεκόμενου κράτους μέλους, δεδομένου ότι έχουν χορηγηθεί στο κράτος αυτό. Θα πρέπει επίσης να καθοριστούν διατάξεις σχετικά με την υποχρέωση υποβολής εκθέσεων των κρατών μελών. (36) Οι διαδικασίες ανάκτησης που εφαρμόζονται από τα κράτη μέλη μπορούν να έχουν ως αποτέλεσμα την πολύχρονη καθυστέρηση των ανακτήσεων, χωρίς να είναι καθόλου βέβαιο ότι αυτές θα εκτελεστούν. Επίσης, τα έξοδα της εφαρμογής των διαδικασιών αυτών μπορούν να είναι δυσανάλογα προς τις πραγματοποιούμενες ή εφικτές εισπράξεις. Για τον λόγο αυτό, ενδείκνυται να επιτρέπεται στα κράτη μέλη να παύουν τις διαδικασίες ανάκτησης σε ορισμένες περιπτώσεις. (37) Για την προστασία των οικονομικών συμφερόντων του ενωσιακού προϋπολογισμού, τα κράτη μέλη λαμβάνουν μέτρα ώστε να βεβαιώνονται για την πραγματική και ορθή εκτέλεση των συναλλαγών που χρηματοδοτούνται από το ΕΓΤΕ και το ΕΓΤΑΑ. Τα κράτη μέλη θα πρέπει επίσης να προλαμβάνουν, να ανιχνεύουν και να αντιμετωπίζουν αποτελεσματικά κάθε παρατυπία ή μη συμμόρφωση προς τις υποχρεώσεις που διαπράττεται από τους δικαιούχους. Για τον σκοπό αυτό, θα πρέπει να εφαρμόζεται ο κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[22]. (38) Οι διατάξεις που αφορούν τις γενικές αρχές για τους ελέγχους, τις ανακλήσεις, τις μειώσεις ή τους αποκλεισμούς από τις πληρωμές και την επιβολή κυρώσεων περιλαμβάνονται σε διάφορους τομεακούς γεωργικούς κανονισμούς. Οι κανόνες αυτοί θα πρέπει να συγκεντρωθούν στο ίδιο νομικό πλαίσιο σε οριζόντιο επίπεδο. Θα πρέπει να καλύπτουν τις υποχρεώσεις των κρατών μελών όσον αφορά τους διοικητικούς και επιτόπιους ελέγχους, τους κανόνες για την ανάκτηση, τις μειώσεις και τους αποκλεισμούς από την ενίσχυση. Θα πρέπει επίσης να καθοριστούν κανόνες για τους ελέγχους των υποχρεώσεων που δεν συνδέονται αναγκαστικά με την καταβολή της ενίσχυσης. (39) Πολλές διατάξεις της τομεακής γεωργικής νομοθεσίας απαιτούν τη σύσταση εγγύησης που εξασφάλιζει την πληρωμή οφειλόμενου ποσού σε περίπτωση μη τήρησης υποχρέωσης. Ένας ενιαίος οριζόντιος κανόνας θα πρέπει να εφαρμόζεται σε όλες αυτές τις διατάξεις ώστε να ενισχυθεί το πλαίσιο των εγγυήσεων. (40) Τα κράτη μέλη θα πρέπει να εφαρμόζουν ολοκληρωμένο σύστημα διαχείρισης και ελέγχου για ορισμένες πληρωμές που προβλέπονται στον κανονισμό (ΕΕ) αριθ. xxx/xxx [ΑΕ] και στον κανονισμό (ΕΕ) αριθ. ΑΑ/xxx του Ευρωπαϊκού Κοινοβουλίου και του Συμβουλίου, της Xxx, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[23]. Για τη βελτίωση της αποτελεσματικότητας και της παρακολούθησης της ενωσιακής στήριξης, θα πρέπει να επιτραπεί στα κράτη μέλη να χρησιμοποιούν το εν λόγω ολοκληρωμένο σύστημα και για άλλα ενωσιακά καθεστώτα στήριξης. (41) Τα κύρια στοιχεία του εν λόγω ολοκληρωμένου συστήματος θα πρέπει να διατηρηθούν και ιδίως οι διατάξεις για ηλεκτρονική βάση δεδομένων, το σύστημα αναγνώρισης των αγροτεμαχίων, οι αιτήσεις ενίσχυσης ή πληρωμής και το σύστημα για τον προσδιορισμό και την καταγραφή των δικαιωμάτων ενίσχυσης. (42) Οι ενισχύσεις που προβλέπονται στα πλαίσια των ενωσιακών καθεστώτων στήριξης που καλύπτονται από το ολοκληρωμένο σύστημα θα πρέπει να καταβάλλονται στο ακέραιο από τις αρμόδιες εθνικές αρχές στους δικαιούχους, αφού αφαιρεθούν οι μειώσεις που προβλέπονται στον παρόντα κανονισμό και εντός καθορισμένων περιόδων. Προκειμένου να καταστεί η διαχείριση των άμεσων ενισχύσεων πιο ευέλικτη, θα πρέπει να επιτραπεί στα κράτη μέλη να καταβάλλουν τις εν λόγω ενισχύσεις έως και σε δύο δόσεις ετησίως. (43) Ο έλεγχος των εμπορικών εγγράφων των δικαιούχων ή οφειλετριών επιχειρήσεων μπορεί να αποτελέσει ένα πολύ αποτελεσματικό μέσο ελέγχου των πράξεων που αποτελούν μέρος του συστήματος χρηματοδοτήσεως του ΕΓΤΕ. Οι διατάξεις για τον έλεγχο των εμπορικών εγγράφων καθορίζονται στον κανονισμό (ΕΚ) αριθ. 485/2008 του Συμβουλίου, της 26ης Μαΐου 2008, περί των ελέγχων, εκ μέρους των κρατών μελών, των πράξεων που αποτελούν μέρος του συστήματος χρηματοδοτήσεως από το Ευρωπαϊκό Γεωργικό Ταμείο Εγγυήσεων[24]. Ο έλεγχος αυτός συμπληρώνει τους άλλους ελέγχους που πραγματοποιούνται ήδη από τα κράτη μέλη. Επιπλέον, ο παρών κανονισμός δεν θίγει τις εθνικές διατάξεις που αφορούν τους ελέγχους οι οποίες είναι περισσότερο εκτεταμένες από τις προβλεπόμενες στον παρόντα κανονισμό. (44) Στο πλαίσιο του κανονισμού (ΕΚ) αριθ. 485/2008, τα κράτη μέλη θα πρέπει να λάβουν τα αναγκαία μέτρα για να εξασφαλίζεται αποτελεσματική προστασία των οικονομικών συμφερόντων του ενωσιακού προϋπολογισμού, και ιδίως προκειμένου να ελέγχουν τη γνησιότητα και τη συμμόρφωση των χρηματοδοτούμενων από το ΕΓΤΕ πράξεων. Για λόγους σαφήνειας και ορθολογισμού, οι σχετικές διατάξεις θα πρέπει να ενσωματωθούν στην ίδια πράξη. Κατά συνέπεια, ο κανονισμός (ΕΚ) αριθ. 485/2008 θα πρέπει να καταργηθεί. (45) Τα έγγραφα, βάσει των οποίων πραγματοποιείται ο έλεγχος αυτός, θα πρέπει να καθορίζονται κατά τρόπο που να καθίσταται δυνατός ο πλήρης έλεγχος. Θα πρέπει να γίνεται η επιλογή των προς έλεγχο επιχειρήσεων, λαμβάνοντας υπόψη τον χαρακτήρα των πράξεων που πραγματοποιούνται υπό την ευθύνη τους, καθώς και την κατανομή ανά τομέα των δικαιούχων ή οφειλετριών επιχειρήσεων σε συνάρτηση με την οικονομική τους σημασία στο πλαίσιο του συστήματος χρηματοδότησης του ΕΓΤΕ. (46) Θα πρέπει να καθορισθούν οι εξουσίες των προσώπων που είναι υπεύθυνα για τους ελέγχους καθώς και οι υποχρεώσεις των επιχειρήσεων να διατηρούν στη διάθεσή τους, για καθορισμένη περίοδο, τα εμπορικά έγγραφα και να τους παράσχουν τις πληροφορίες που ζητούν. Θα πρέπει να προβλεφθούν διατάξεις που να επιτρέπουν την κατάσχεση εμπορικών εγγράφων σε ορισμένες περιπτώσεις. (47) Λαμβάνοντας υπόψη τη διεθνή διάρθρωση του εμπορίου στον τομέα της γεωργίας και με την προοπτική της λειτουργίας της εσωτερικής αγοράς, είναι αναγκαίο να οργανωθεί η συνεργασία μεταξύ των κρατών μελών. Είναι επίσης αναγκαίο να καταρτίζεται, σε ενωσιακό επίπεδο, μια κεντρική τεκμηρίωση που αφορά τις δικαιούχους ή οφειλέτριες επιχειρήσεις που εγκαθίστανται στις τρίτες χώρες. (48) Παρόλο που εναπόκειται στα κράτη μέλη να καταρτίζουν τα προγράμματά τους ελέγχου, είναι αναγκαίο τα προγράμματα αυτά να ανακοινώνονται στην Επιτροπή ώστε να μπορεί να ασκεί τα καθήκοντά της ελέγχου και συντονισμού, για να εξασφαλίζει ότι τα προγράμματα εγκρίνονται βάσει κατάλληλων κριτηρίων και ο έλεγχος επικεντρώνεται σε τομείς ή επιχειρήσεις που παρουσιάζουν αυξημένο κίνδυνο διάπραξης απάτης. (49) Είναι σημαντικό κάθε κράτος μέλος να έχει ειδική υπηρεσία υπεύθυνη για την παρακολούθηση του ελέγχου των εμπορικών εγγράφων που προβλέπεται στον παρόντα κανονισμό ή για τον συντονισμό του ελέγχου αυτού. Αυτές οι ειδικές υπηρεσίες θα πρέπει να οργανώνονται κατά τρόπο ανεξάρτητο από τις υπηρεσίες που πραγματοποιούν τους ελέγχους πριν την πληρωμή. Οι συλλεγόμενες πληροφορίες, στο πλαίσιο των ελέγχων αυτών, θα πρέπει να καλύπτονται από το επαγγελματικό απόρρητο. (50) Ο κανονισμός (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001[25] ο οποίος αντικαταστάθηκε από τον κανονισμό (ΕΚ) αριθ. 73/2009, καθιέρωσε την αρχή σύμφωνα με την οποία η καταβολή στο ακέραιο στους δικαιούχους ορισμένων ενισχύσεων στο πλαίσιο της ΚΓΠ θα πρέπει να συνδέεται με τη συμμόρφωση με κανόνες που αφορούν τη διαχείριση των εκτάσεων, τη γεωργική παραγωγή και τη γεωργική δραστηριότητα. Η αρχή αυτή συμπεριλήφθηκε στη συνέχεια στον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[26] και στον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ)[27]. Στο πλαίσιο του καλούμενου συστήματος «πολλαπλής συμμόρφωσης», τα κράτη μέλη επιβάλλουν κυρώσεις με τη μορφή εν όλω ή εν μέρει μείωσης της στήριξης ή αποκλεισμού από τη στήριξη που λαμβάνεται στο πλαίσιο της ΚΓΠ. (51) Το σύστημα πολλαπλής συμμόρφωσης ενσωματώνει στην ΚΓΠ βασικά πρότυπα για το περιβάλλον, την κλιματική αλλαγή, την καλή γεωργική και περιβαλλοντική κατάσταση της γης, τη δημόσια υγεία, την υγεία των ζώων και των φυτών, και την καλή μεταχείριση των ζώων. Στόχος του συστήματος αυτού είναι η συμβολή στην ανάπτυξη αειφόρου γεωργίας μέσω της ευαισθητοποίησης των δικαιούχων για την ανάγκη τήρησης των βασικών αυτών προτύπων. Στόχος είναι επίσης να καταστεί η ΚΓΠ πιο συμβατή με τις προσδοκίες της κοινωνίας μέσω μεγαλύτερης συνοχής της πολιτικής αυτής με το περιβάλλον, τη δημόσια υγεία, την υγεία των ζώων και των φυτών και την καλή μεταχείριση των ζώων. (52) Το σύστημα πολλαπλής συμμόρφωσης αποτελεί αναπόσπαστο μέρος της ΚΓΠ και, ως εκ τούτου, θα πρέπει να διατηρηθεί. Ωστόσο, το πεδίο εφαρμογής του, το οποίο μέχρι σήμερα αποτελείται από χωριστούς καταλόγους κανονιστικών απαιτήσεων διαχείρισης και προτύπων καλής γεωργικής και περιβαλλοντικής κατάστασης των εκτάσεων, θα πρέπει να εξορθολογιστεί ώστε να εξασφαλίζεται η συνοχή του και η καλύτερη προβολή του. Για τον σκοπό αυτό, οι απαιτήσεις και τα πρότυπα θα πρέπει να συγκεντρωθούν σε έναν κατάλογο και να ομαδοποιηθούν ανά τομέα και θέμα. Η πείρα κατέδειξε επίσης ότι ορισμένες απαιτήσεις στο πλαίσιο του πεδίου εφαρμογής της πολλαπλής συμμόρφωσης δεν σχετίζονται επαρκώς με τη γεωργική δραστηριότητα ή τη γεωργική έκταση της εκμετάλλευσης ή αφορούν μάλλον τις εθνικές αρχές παρά τους δικαιούχους. Συνεπώς, κρίνεται σκόπιμο να αναπροσαρμοστεί το πεδίο εφαρμογής από την άποψη αυτή. Θα πρέπει, εξάλλου, να προβλεφθεί η διατήρηση των μόνιμων βοσκοτόπων το 2014 και 2015. (53) Οι κανονιστικές απαιτήσεις διαχείρισης θα πρέπει να εφαρμόζονται πλήρως από τα κράτη μέλη, ώστε να καταστούν λειτουργικές σε επίπεδο εκμετάλλευσης και να εξασφαλιστεί η αναγκαία ίση μεταχείριση μεταξύ των γεωργών. (54) Όσον αφορά την οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων[28], οι διατάξεις θα καταστούν λειτουργικές ως προς την πολλαπλή συμμόρφωση μόνον εφόσον όλα τα κράτη μέλη θα τις έχουν θέσει σε πλήρη εφαρμογή, ιδίως με την επιβολή σαφών υποχρεώσεων για τους γεωργούς. Σύμφωνα με την οδηγία, οι απαιτήσεις θα εφαρμοστούν σε επίπεδο γεωργικής εκμετάλλευσης το αργότερο την 1η Ιανουαρίου 2013. (55) Όσον αφορά την οδηγία 2009/128/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2000, για τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων[29], οι διατάξεις θα καταστούν λειτουργικές ως προς την πολλαπλή συμμόρφωση μόνον εφόσον όλα τα κράτη μέλη θα τις έχουν θέσει σε πλήρη εφαρμογή, ιδίως με την επιβολή σαφών υποχρεώσεων για τους γεωργούς. Σύμφωνα με την οδηγία, οι απαιτήσεις θα εφαρμοστούν σταδιακά σε επίπεδο γεωργικής εκμετάλλευσης σύμφωνα με χρονοδιάγραμμα και, ειδικότερα, οι γενικές αρχές ολοκληρωμένης διαχείρισης επιβλαβών οργανισμών θα εφαρμοστούν το αργότερο την 1η Ιανουαρίου 2014. (56) Σύμφωνα με το άρθρο 22 της οδηγίας 2000/60/ΕΚ, η οδηγία 80/68/ΕΟΚ του Συμβουλίου, της 17ης Δεκεμβρίου 1979, περί προστασίας των υπογείων υδάτων από τη ρύπανση που προέρχεται από ορισμένες επικίνδυνες ουσίες[30] θα καταργηθεί στις 23 Δεκεμβρίου 2013. Προκειμένου να διατηρηθούν οι κανόνες πολλαπλής συμμόρφωσης στον τομέα της προστασίας των υπογείων υδάτων, είναι σκόπιμο, εν αναμονή της ενσωμάτωσης της οδηγίας 2000/60/ΕΚ στην πολλαπλή συμμόρφωση, να προσαρμοστεί το πεδίο εφαρμογής της πολλαπλής συμμόρφωσης και να καθοριστεί ένα πρότυπο για την καλή γεωργική και περιβαλλοντική κατάσταση που να καλύπτει τις απαιτήσεις των άρθρων 4 και 5 της οδηγίας 80/68/ΕΟΚ. (57) Από το σύστημα πολλαπλής συμμόρφωσης προκύπτουν ορισμένοι διοικητικοί περιορισμοί για τους δικαιούχους και τις εθνικές διοικήσεις, δεδομένου ότι πρέπει να εξασφαλίζεται η τήρηση βιβλίων, η διενέργεια ελέγχων και η επιβολή κυρώσεων, εφόσον είναι αναγκαίο. Οι εν λόγω κυρώσεις θα πρέπει να είναι αναλογικές, αποτελεσματικές και αποτρεπτικές. Οι κυρώσεις αυτές θα πρέπει να εφαρμόζονται με την επιφύλαξη άλλων κυρώσεων που προβλέπονται σε άλλες διατάξεις της ενωσιακής ή εθνικής νομοθεσίας. Για λόγους συνοχής, κρίνεται σκόπιμο να συγκεντρωθούν οι σχετικές ενωσιακές διατάξεις σε ένα μόνο νομικό μέσο. Για τους γεωργούς που συμμετέχουν στο καθεστώς μικρών εκμεταλλεύσεων που αναφέρεται στον τίτλο V του κανονισμού (ΕΕ) αριθ. xxx/xxx[ΑΑ], οι προσπάθειες που θα πρέπει να καταβληθούν στο πλαίσιο του συστήματος πολλαπλής συμμόρφωσης μπορεί να θεωρηθεί ότι υπερβαίνουν το όφελος της τήρησης των γεωργών αυτών στο εν λόγω σύστημα. Για λόγους απλοποίησης, οι εν λόγω γεωργοί θα πρέπει, συνεπώς, να εξαιρούνται από την πολλαπλή συμμόρφωση και ιδίως από το σύστημα ελέγχου και από τον κίνδυνο της επιβολής κυρώσεων στο πλαίσιο της πολλαπλής συμμόρφωσης. Ωστόσο, η εξαίρεση θα πρέπει να εφαρμόζεται με την επιφύλαξη της υποχρέωσης τήρησης των εφαρμοζόμενων διατάξεων της τομεακής νομοθεσίας και της δυνατότητας διενέργειας ελέγχων και επιβολής κυρώσεων βάσει της εν λόγω νομοθεσίας. (58) Ο κανονισμός (ΕΚ) αριθ. 1782/2003 καθόρισε πλαίσιο προτύπων καλής γεωργικής και περιβαλλοντικής κατάστασης των γεωργικών εκτάσεων με βάση το οποίο τα κράτη μέλη θα πρέπει να θεσπίσουν εθνικά πρότυπα που θα συνεκτιμούν τα ιδιαίτερα χαρακτηριστικά των σχετικών περιοχών στα οποία συμπεριλαμβάνονται οι εδαφικές και κλιματικές συνθήκες και τα ισχύοντα συστήματα καλλιέργειας (χρήση γης, αμειψισπορά, καλλιεργητικές πρακτικές) και οι διαρθρώσεις των εκμεταλλεύσεων. Τα εν λόγω πρότυπα καλής γεωργικής και περιβαλλοντικής κατάστασης των γεωργικών εκτάσεων έχουν ως στόχο να συμβάλουν στην αποτροπή διαβρώσεων του εδάφους, στη διατήρηση της οργανικής ύλης του εδάφους και της δομής του εδάφους, να εξασφαλίζουν ελάχιστο επίπεδο συντήρησης και αποφυγής της υποβάθμισης των ενδιαιτημάτων και προστασίας και διαχείρισης των υδάτων. Το ευρύτερο πεδίο εφαρμογής του συστήματος πολλαπλής συμμόρφωσης, που προβλέπεται στον παρόντα κανονισμό, θα πρέπει, συνεπώς, να περιλαμβάνει πλαίσιο με βάση το οποίο τα κράτη μέλη θα πρέπει να θεσπίσουν εθνικά πρότυπα καλής γεωργικής και περιβαλλοντικής κατάστασης. Το ενωσιακό πλαίσιο θα πρέπει επίσης να περιλαμβάνει κανόνες για την καλύτερη αντιμετώπιση των θεμάτων που αφορούν τα ύδατα, το έδαφος, την αποθήκευση άνθρακα, τη βιοποικιλότητα και τα τοπία καθώς και το ελάχιστο επίπεδο συντήρησης των γεωργικών εκτάσεων. (59) Οι δικαιούχοι θα πρέπει να γνωρίζουν σαφώς τα πρότυπα που θα πρέπει να τηρούν σε σχέση με τους κανόνες πολλαπλής συμμόρφωσης. Προς τον σκοπό αυτό, όλες οι απαιτήσεις και τα πρότυπα που αποτελούν τμήμα των κανόνων αυτών θα πρέπει να ανακοινώνονται από τα κράτη μέλη κατά διεξοδικό, κατανοητό και επεξηγηματικό τρόπο και, εφόσον ενδείκνυται, με ηλεκτρονικά μέσα. (60) Για την αποτελεσματική εφαρμογή της πολλαπλής συμμόρφωσης απαιτείται έλεγχος της τήρησης των υποχρεώσεων σε επίπεδο δικαιούχων. Σε περίπτωση που ένα κράτος μέλος αποφασίσει να μην επιβάλει μείωση ή αποκλεισμό, όταν το σχετικό ποσό είναι μικρότερο των 100 ευρώ, το επόμενο έτος η αρμόδια αρχή ελέγχου θα πρέπει να ελέγξει, σε δείγμα δικαιούχων, κατά πόσο έχει αποκατασταθεί η σχετική μη συμμόρφωση. (61) Για να εξασφαλιστεί η αρμονική συνεργασία της Επιτροπής με τα κράτη μέλη όσον αφορά τη χρηματοδότηση των δαπανών της ΚΓΠ και, ειδικότερα, να δοθεί στην Επιτροπή η δυνατότητα να παρακολουθεί στενά τη δημοσιονομική διαχείριση εκ μέρους των κρατών μελών και να εκκαθαρίζει τους λογαριασμούς των διαπιστευμένων οργανισμών πληρωμών, είναι απαραίτητο να κοινοποιούν τα κράτη μέλη στην Επιτροπή ορισμένα στοιχεία ή να τα διατηρούν στη διάθεσή της. (62) Για τη συγκέντρωση των στοιχείων που πρέπει να διαβιβάζονται στην Επιτροπή και για να έχει η Επιτροπή πλήρη και άμεση πρόσβαση στα δεδομένα που αφορούν τις δαπάνες τόσο σε μορφή εγγράφων, όσο και σε ηλεκτρονική μορφή, θα πρέπει να καθοριστούν κατάληλοι κανόνες για την υποβολή και τη διαβίβαση των δεδομένων, συμπεριλαμβανομένων κανόνων για τις προθεσμίες. (63) Δεδομένου ότι υπάρχει πιθανότητα κοινοποίησης δεδομένων προσωπικού χαρακτήρα ή εμπορικών απορρήτων στο πλαίσιο της εφαρμογής των εθνικών συστημάτων ελέγχου και της διαδικασίας εκκαθάρισης ως προς τη συμμόρφωση, τα κράτη μέλη και η Επιτροπή θα πρέπει να διασφαλίζουν τον εμπιστευτικό χαρακτήρα των στοιχείων που λαμβάνουν στο πλαίσιο αυτό. (64) Για τη χρηστή διαχείριση του ενωσιακού προϋπολογισμού και την ίση μεταχείριση τόσο σε επίπεδο των κρατών μελών όσο και των δικαιούχων, θα πρέπει να καθοριστούν κανόνες όσον αφορά τη χρήση του ευρώ. (65) Η συναλλαγματική ισοτιμία του ευρώ με το εθνικό νόμισμα μπορεί να τροποποιηθεί κατά τη διάρκεια της περιόδου κατά την οποία πραγματοποιείται μια πράξη. Συνεπώς, η ισοτιμία που εφαρμόζεται στα σχετικά ποσά θα πρέπει να καθορίζεται λαμβάνοντας υπόψη το γεγονός με το οποίο επιτυγχάνεται ο οικονομικός στόχος της εν λόγω πράξης. Η εφαρμοζόμενη ισοτιμία θα πρέπει να είναι η ισοτιμία της ημέρας κατά την οποία συμβαίνει αυτό το γεγονός. Είναι αναγκαίο να διευκρινίζεται το γενεσιουργό αίτιο ή να υπάρχει παρέκκλιση απ' αυτό, τηρώνοντας ορισμένα κριτήρια και ιδίως την ταχύτητα με την οποία πραγματοποιούνται οι νομισματικές διακυμάνσεις. Οι εν λόγω κανόνες καθορίζονται στον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ[31] και συμπληρώνονται από παρόμοιες διατάξεις του κανονισμού (ΕΚ) αριθ. 1290/2005. Για λόγους σαφήνειας και ορθολογισμού, οι σχετικές διατάξεις θα πρέπει να ενσωματωθούν στην ίδια πράξη. Κατά συνέπεια, θα πρέπει να καταργηθεί ο κανονισμός (ΕΚ) αριθ. 2799/98. (66) Θα πρέπει να θεσπιστούν ειδικοί κανόνες για την αντιμετώπιση έκτακτων νομισματικών καταστάσεων που ενδέχεται να ανακύψουν τόσο εντός της Ένωσης όσο και στην παγκόσμια αγορά και που απαιτούν άμεση δράση, ώστε να διασφαλιστεί η αποτελεσματική λειτουργία των ρυθμίσεων στο πλαίσιο της ΚΓΠ. (67) Τα κράτη μέλη που δεν έχουν υιοθετήσει το ευρώ θα πρέπει να μπορούν να έχουν τη δυνατότητα να πραγματοποιούν πληρωμές για δαπάνες που προκύπτουν από τη νομοθεσία της ΚΓΠ σε ευρώ και όχι στο εθνικό τους νόμισμα. Απαιτούνται ειδικοί κανόνες που θα εξασφαλίζουν ότι η δυνατότητα αυτή δεν δημιουργεί αδικαιολόγητο πλεονέκτημα για τους δικαιούχους ή τους χρεώστες. (68) Κάθε μέτρο στο πλαίσιο της ΚΓΠ θα υπόκειται σε παρακολούθηση και αξιολόγηση ώστε να βελτιώνεται η ποιότητά του και να αποδεικνύεται η αποτελεσματικότητά του. Στο πλαίσιο αυτό, θα πρέπει να καταρτιστεί ένας κατάλογος δεικτών και να αξιολογείται από την Επιτροπή ο αντίκτυπος της πολιτικής της ΚΓΠ σε σχέση με τους στόχους πολιτικής. Η Επιτροπή θα πρέπει να καθορίσει ένα πλαίσιο για την κοινή παρακολούθηση και αξιολόγηση που θα εξασφαλίζει, μεταξύ άλλων, ότι τα σχετικά δεδομένα, συμπεριλαμβανομένων των στοιχείων από τα κράτη μέλη, είναι διαθέσιμα εγκαίρως. Προς τον σκοπό αυτό, θα πρέπει να λάβει υπόψη τις ανάγκες σε δεδομένα και τις συνέργειες μεταξύ δυνητικών πηγών δεδομένων. Επιπλέον, στην ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Ένας προϋπολογισμός για την “Ευρώπη 2020” - Μέρος II» αναφέρεται ότι οι δαπάνες που σχετίζονται με το κλίμα στον γενικό προϋπολογισμό της Ένωσης θα πρέπει να αυξηθούν σε τουλάχιστον 20%, με συνεισφορά διαφόρων πολιτικών. Η Επιτροπή θα πρέπει συνεπώς να είναι σε θέση να εκτιμήσει τον αντίκτυπο της ενωσιακής στήριξης στο πλαίσιο της ΚΓΠ όσον αφορά τους στόχους για το κλίμα. (69) Εφαρμόζονται η ενωσιακή νομοθεσία σχετικά με την προστασία των φυσικών προσώπων από την επεξεργασία δεδομένων προσωπικού χαρακτήρα και για την ελεύθερη κυκλοφορία των δεδομένων αυτών, και ιδίως η οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών[32] και ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[33]. (70) Στην απόφασή του στις συνεκδικασθείσες υποθέσεις C-92/09 και 93/09[34], το Ευρωπαϊκό Δικαστήριο αποφάνθηκε ότι δεν ισχύουν οι σχετικές διατάξεις του κανονισμού (ΕΚ) αριθ. 1290/2005 σχετικά με την υποχρέωση των κρατών μελών να δημοσιεύουν πληροφορίες για τα φυσικά πρόσωπα που λαμβάνουν ενισχύσεις από τα ευρωπαϊκά γεωργικά ταμεία. Λαμβάνοντας υπόψη το συμφέρον των φυσικών προσώπων όσον αφορά την προστασία των προσωπικών δεδομένων τους και σε μία προσπάθεια εξισορρόπησης των διαφόρων επιδιωκόμενων στόχων με την υποχρέωση δημοσιοποίησης πληροφοριών για τους δικαιούχους κονδυλίων, όπως προβλέπεται στον κανονισμό (ΕΚ) αριθ. 259/2008 της Επιτροπής για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1290/2005 του Συμβουλίου όσον αφορά τη δημοσιοποίηση πληροφοριών για τους δικαιούχους κονδυλίων προερχόμενων από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)[35], ο εν λόγω κανονισμός τροποποιήθηκε για να αποσαφηνίσει ότι η υποχρέωση αυτή δεν αφορά τα φυσικά πρόσωπα. Πριν από τη θέσπιση από το Ευρωπαϊκό Κοινοβούλιο και το Συμβούλιο νέων κανόνων, λαμβανομένων υπόψη των αντιρρήσεων που διατύπωσε το Δικαστήριο, θα πρέπει να προηγηθεί διεξοδική ανάλυση και αξιολόγηση για την εξεύρεση του καταλληλότερου τρόπου συμβιβασμού του δικαίωματος προστασίας των δεδομένων προσωπικού χαρακτήρα των δικαιούχων και της ανάγκης διαφάνειας. Εν αναμονή της εν λόγω ανάλυσης και αξιολόγησης, θα πρέπει να διατηρηθούν οι υφιστάμενες διατάξεις σχετικά με τη δημοσίευση πληροφοριών για τους δικαιούχους κονδυλίων προερχόμενων από τα ευρωπαϊκά γεωργικά ταμεία. (71) Προκειμένου να εξασφαλιστούν ομοιόμορφοι όροι για την εφαρμογή του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες. Οι αρμοδιότητες αυτές πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[36]. (72) Η συμβουλευτική διαδικασία θα πρέπει να χρησιμοποιείται για την έκδοση ορισμένων εκτελεστικών πράξεων. Όσον αφορά τις εκτελεστικές πράξεις που περιλαμβάνουν υπολογισμούς ποσών από την Επιτροπή, η συμβουλευτική διαδικασία επιτρέπει στην Επιτροπή να ανταποκριθεί πλήρως στην ευθύνη της για τη διαχείριση του προϋπολογισμού και έχει ως στόχο την αυξημένη αποτελεσματικότητα, προβλεψιμότητα και ταχύτητα, λαμβανομένων υπόψη των προθεσμιών και των δημοσιονομικών διαδικασιών. Όσον αφορά τις εκτελεστικές πράξεις στο πλαίσιο των πληρωμών που καταβάλλονται στα κράτη μέλη και τη διαδικασία εκκαθάρισης λογαριασμών, η συμβουλευτική διαδικασία επιτρέπει στην Επιτροπή να ανταποκριθεί πλήρως στην ευθύνη της για τη διαχείριση του προϋπολογισμού και τον έλεγχο των ετήσιων λογαριασμών των εθνικών οργανισμών πληρωμών με στόχο την έγκριση των λογαριασμών αυτών ή στην περίπτωση δαπανών που δεν πραγματοποιούνται σύμφωνα με τους ενωσιακούς κανόνες, τον αποκλεισμό των δαπανών αυτών από την ενωσιακή χρηματοδότηση. Σε άλλες περιπτώσεις, θα πρέπει να χρησιμοποιείται η διαδικασία εξέτασης για την έκδοση εκτελεστικών πράξεων. (73) Θα πρέπει επίσης να εξουσιοδοτηθεί η Επιτροπή να εκτελεί ορισμένα διοικητικά ή διαχειριστικά καθήκοντα, ιδίως όσον αφορά τον καθορισμό του καθαρού υπολοίπου που διατίθεται για τις δαπάνες του ΕΓΤΕ. Είναι σκόπιμο ο κανονισμός (ΕΕ) αριθ. 182/2011 να μην εφαρμόζεται στις αρμοδιότητες αυτές. (74) Η μετάβαση από τις διατάξεις των κανονισμών που καταργούνται από τον παρόντα κανονισμό σε εκείνες του παρόντος κανονισμού μπορεί να δημιουργήσει πρακτικές και ειδικές δυσκολίες. Για να αντιμετωπιστούν αυτές οι ενδεχομένες δυσκολίες, θα πρέπει να επιτραπεί στην Επιτροπή να θεσπίσει τα αναγκαία και δεόντως αιτιολογημένα μέτρα. (75) Δεδομένου ότι η περίοδος προγραμματισμού των προγραμμάτων αγροτικής ανάπτυξης που χρηματοδοτούνται βάσει του παρόντος κανονισμού αρχίζει την 1η Ιανουαρίου 2014, θα πρέπει ο παρών κανονισμός να εφαρμόζεται από την ημερομηνία αυτή. Ωστόσο, ορισμένες διατάξεις που αφορούν ειδικότερα τη δημοσιονομική διαχείριση των κονδυλίων θα πρέπει να εφαρμόζονται από προγενέστερη ημερομηνία που αντιστοιχεί στην αρχή του οικονομικού έτους, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: ΠΙΝΑΚΑΣ ΠΕΡΙΕΧΟΜΕΝΩΝ ΑΙΤΙΟΛΟΓΙΚΗ ΕΚΘΕΣΗ.......................................................................................................... 2 1........... ΠΛΑΙΣΙΟ ΤΗΣ ΠΡΟΤΑΣΗΣ........................................................................................ 2 2........... ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ............................................................................................................. 5 3........... ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ..................................................................... 7 4........... ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ.......................................................................... 9 ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη χρηματοδότηση, τη διαχείριση και την παρακολούθηση της κοινής γεωργικής πολιτικής...................................... 10 ΤΙΤΛΟΣ Ι ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ................................................................... 31 ΤΙΤΛΟΣ ΙΙ γενικΕς διατΑξεις για τα γεωργικΑ ταμεΙα............................................................ 32 Κεφάλαιο Ι Γεωργικά ταμεία.................................................................................................... 32 Κεφαλαίο ΙΙ Οργανισμοί πληρωμών και άλλοι οργανισμοί..................................................... 34 ΤΙΤΛΟΣ III ΣΥΣΤΗΜΑ ΠΑΡΟΧΗΣ ΣΥΜΒΟΥΛΩΝ ΣΕ ΓΕΩΡΓΙΚΕΣ ΕΚΜΕΤΑΛΛΕΥΣΕΙΣ 38 ΤΙΤΛΟΣ IV δημοσιονομική διαχείριση των ταμείων............................................................... 41 Κεφάλαιο Ι ΕΓΤΕ...................................................................................................................... 41 Τμήμα 1 Χρηματοδότηση δαπανών.......................................................................................... 41 Τμήμα 2 Δημοσιονομική πειθαρχία.......................................................................................... 44 Κεφαλαίο ΙΙ ΕΓΤΑΑ.................................................................................................................. 47 Τμήμα 1 Γενικές διατάξεις για το ΕΓΤΑΑ................................................................................ 47 Τμήμα 2 Χρηματοδότηση προγραμμάτων αγροτικής ανάπτυξης............................................. 47 Τμήμα 3 Χρηματοδοτική συνεισφορά στα προγράμματα αγροτικής ανάπτυξης...................... 48 Τμήμα 4 Χρηματοδότηση του βραβείου για καινοτόμο τοπική συνεργασία............................. 51 Κεφαλαίο ΙΙΙ Κοινές διατάξεις.................................................................................................. 53 Κεφάλαιο IV Εκκαθάριση λογαριασμών.................................................................................. 58 Τμήμα I Γενικές διατάξεις........................................................................................................ 58 Τμήμα II Εκκαθάριση................................................................................................................ 61 Τμήμα III Παρατυπίες............................................................................................................... 63 ΤΙΤΛΟΣ V ΣΥΣΤΗΜΑΤΑ ΕΛΕΓΧΟΥ ΚΑΙ ΚΥΡΩΣΕΙΣ......................................................... 66 Κεφάλαιο Ι Γενικοί κανόνες..................................................................................................... 66 Κεφαλαίο ΙΙ Ολοκληρωμένο Σύστημα Διαχείρισης και Ελέγχου............................................. 72 Κεφαλαίο ΙΙΙ Έλεγχος των συναλλαγών................................................................................... 78 Κεφάλαιο IV Άλλες διατάξεις για τους ελέγχους..................................................................... 84 ΤΙΤΛΟΣ VI ΠΟΛΛΑΠΛΗ ΣΥΜΜΟΡΦΩΣΗ.......................................................................... 86 Κεφάλαιο Ι Πεδίο εφαρμογής................................................................................................... 86 Κεφαλαίο ΙΙ Σύστημα ελέγχου και κυρώσεις σχετικά με την πολλαπλή συμμόρφωση........... 88 ΤΙΤΛΟΣ VII ΚΟΙΝΕΣ ΔΙΑΤΑΞΕΙΣ.......................................................................................... 92 Κεφάλαιο Ι Κοινοποίηση.......................................................................................................... 92 ΚΕΦΑΛΑΙΟ II Χρήση του ευρώ.............................................................................................. 94 ΚΕΦΑΛΑΙΟ III Υποβολή εκθέσεων και αξιολόγηση............................................................. 97 ΤΙΤΛΟΣ VIII ΤΕΛΙΚΕΣ ΔΙΑΤΑΞΕΙΣ....................................................................................... 99 ΠΑΡΑΡΤΗΜΑ I...................................................................................................................... 101 ΠΑΡΑΡΤΗΜΑ ΙΙ..................................................................................................................... 104 ΠΑΡΑΡΤΗΜΑ III.................................................................................................................... 107 ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ.................................................................. 112 ΤΙΤΛΟΣ Ι ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ Άρθρο 1 Πεδίο εφαρμογής Ο παρών κανονισμός θεσπίζει κανόνες για: α) τη χρηματοδότηση των δαπανών στο πλαίσιο της κοινής γεωργικής πολιτικής, συμπεριλαμβανομένων των δαπανών για την αγροτική ανάπτυξη· β) το σύστημα παροχής συμβουλών σε γεωργικές εκμεταλλεύσεις· γ) τα συστήματα διαχείρισης και ελέγχου που πρέπει να εφαρμόζονται από τα κράτη μέλη· δ) το σύστημα πολλαπλής συμμόρφωσης· ε) την εκκαθάριση λογαριασμών. Άρθρο 2 Όροι που χρησιμοποιούνται στον παρόντα κανονισμό 1. Οι ορισμοί των όρων «γεωργός», «γεωργική δραστηριότητα», «γεωργική έκταση» και «εκμετάλλευση» που αναφέρονται στο άρθρο 4 του κανονισμού (ΕΕ) αριθ. xxx/xxx[ΑΕ] εφαρμόζονται για τους σκοπούς του παρόντος κανονισμού, πλην αντιθέτων διατάξεων του παρόντος κανονισμού. Ο όρος «άμεσες ενισχύσεις» που αναφέρεται στο άρθρο 1 του κανονισμού (ΕΕ) xxx/xxx[ΑΕ] εφαρμόζεται για τους σκοπούς του παρόντος κανονισμού. 2. Για τους σκοπούς του παρόντος κανονισμού σε σχέση με τον κανονισμό (ΕΕ) xxx/xxx[ΑΕ], τον κανονισμό (ΕΕ) αριθ. xxx/xxx[εΚΟΑ] και τον κανονισμό (ΕΕ) xxx/xxx[ΑΑ], οι ακόλουθες περιπτώσεις μπορούν να αναγνωρίζονται ως ανωτέρα βία και εξαιρετικές περιστάσεις: α) θάνατος του δικαιούχου· β) μακροχρόνια ανικανότητα του δικαιούχου προς εργασία∙ γ) δριμεία φυσική καταστροφή που επηρέασε σημαντικά την εκμετάλλευση· δ) καταστροφή, λόγω ατυχήματος, των κτιρίων της εκμετάλλευσης που προορίζονταν για την εκτροφή των ζώων· ε) επιζωοτία που έπληξε μέρος ή όλα τα ζώα του δικαιούχου· στ) απαλλοτρίωση σημαντικού τμήματος της εκμετάλλευσης, εφόσον αυτή δεν ήταν προβλέψιμη την ημέρα υποβολής της αίτησης. ΤΙΤΛΟΣ ΙΙ γενικΕς διατΑξεις για τα γεωργικΑ ταμεΙα Κεφάλαιο Ι Γεωργικά ταμεία Άρθρο 3 Ταμεία για τη χρηματοδότηση των γεωργικών δαπανών 1. Για την επίτευξη των στόχων της κοινής γεωργικής πολιτικής, που ορίζονται από τη Συνθήκη, η χρηματοδότηση των διαφόρων μέτρων της εν λόγω πολιτικής, συμπεριλαμβανομένων εκείνων της αγροτικής ανάπτυξης, εξασφαλίζεται από: α) το Ευρωπαϊκό Γεωργικό Ταμείο Εγγυήσεων, εφεξής καλούμενο «ΕΓΤΕ»· β) το Ευρωπαϊκό Γεωργικό Ταμείο Αγροτικής Ανάπτυξης, εφεξής καλούμενο «ΕΓΤΑΑ». 2. Το ΕΓΤΕ και το ΕΓΤΑΑ εντάσσονται στον γενικό προϋπολογισμό της Ευρωπαϊκής Ένωσης. Άρθρο 4 Δαπάνες του ΕΓΤΕ 1. Το ΕΓΤΕ αποτελεί αντικείμενο επιμερισμένης διαχείρισης μεταξύ των κρατών μελών και της Ένωσης και χρηματοδοτεί τις ακόλουθες δαπάνες οι οποίες πραγματοποιούνται σύμφωνα με την ενωσιακή νομοθεσία: α) τα μέτρα για τη ρύθμιση ή τη στήριξη των γεωργικών αγορών· β) τις άμεσες ενισχύσεις που χορηγούνται στους γεωργούς στο πλαίσιο της κοινής γεωργικής πολιτικής· γ) τη χρηματοδοτική συνεισφορά της Ένωσης στις δράσεις ενημέρωσης και προώθησης για τα γεωργικά προϊόντα στην εσωτερική αγορά της Ένωσης και στις τρίτες χώρες, οι οποίες υλοποιούνται από τα κράτη μέλη βάσει προγραμμάτων που επιλέγονται από την Επιτροπή, εκτός από τα προγράμματα που αναφέρονται στο άρθρο 5· δ) τη χρηματοδοτική συνεισφορά της Ένωσης στο σχέδιο προώθησης της κατανάλωσης φρούτων στα σχολεία και σε μέτρα που αφορούν ασθένειες ζώων και την απώλεια της εμπιστοσύνης των καταναλωτών τα οποία αναφέρονται στα άρθρα 21 και 155 του κανονισμού (ΕΕ) αριθ. xxx/xxx [εΚΟΑ] αντίστοιχα. 2. Το ΕΓΤΕ χρηματοδοτεί τις ακόλουθες δαπάνες κατά τρόπο άμεσο και σύμφωνα με την ενωσιακή νομοθεσία: α) την προώθηση γεωργικών προϊόντων απευθείας από την Επιτροπή ή μέσω διεθνών οργανισμών· β) τα μέτρα που λαμβάνονται σύμφωνα με την ενωσιακή νομοθεσία με σκοπό να εξασφαλίσουν τη διατήρηση, τον χαρακτηρισμό, τη συλλογή και τη χρησιμοποίηση των γενετικών πόρων στη γεωργία· γ) την εγκατάσταση και συντήρηση των γεωργικών συστημάτων λογιστικών πληροφοριών· δ) τα συστήματα γεωργικών ερευνών, συμπεριλαμβανομένων των ερευνών με αντικείμενο τη διάρθρωση των γεωργικών εκμεταλλεύσεων. Άρθρο 5 Δαπάνες του ΕΓΤΑΑ Το ΕΓΤΑΑ αποτελεί αντικείμενο επιμερισμένης διαχείρισης μεταξύ των κρατών μελών και της Ένωσης, και χρηματοδοτεί τη χρηματοδοτική συνεισφορά της Ένωσης στα προγράμματα αγροτικής ανάπτυξης που εφαρμόζονται σύμφωνα με την ενωσιακή νομοθεσία για τη στήριξη στην αγροτική ανάπτυξη, καθώς και τις δαπάνες σχετικά με το βραβείο για καινοτόμο τοπική συνεργασία που αναφέρεται στον τίτλο III κεφάλαιο IV του κανονισμού (ΕΕ) αριθ. ΑΑ/xxx. Άρθρο 6 Άλλες δαπάνες, συμπεριλαμβανομένης της τεχνικής βοήθειας Το ΕΓΤΕ και το ΕΓΤΑΑ μπορούν, το καθένα αντίστοιχα, να χρηματοδοτούν απευθείας, με πρωτοβουλία της Επιτροπής ή/και για λογαριασμό της, τα μέτρα προπαρασκευής, παρακολούθησης, διοικητικής και τεχνικής στήριξης, καθώς και αξιολόγησης, λογιστικού και άλλου ελέγχου που είναι απαραίτητα για την εφαρμογή της κοινής γεωργικής πολιτικής. Τα μέτρα αυτά περιλαμβάνουν ειδικότερα: α) τα αναγκαία μέτρα για την ανάλυση, τη διαχείριση, την παρακολούθηση, την ανταλλαγή στοιχείων και την εφαρμογή της κοινής γεωργικής πολιτικής, καθώς και τα μέτρα που αφορούν την εφαρμογή συστημάτων ελέγχου και την τεχνική και διοικητική βοήθεια· β) την απόκτηση από την Επιτροπή δορυφορικών εικόνων που απαιτούνται για τους ελέγχους σύμφωνα με το άρθρο 21· γ) τα μέτρα που λαμβάνονται από την Επιτροπή μέσω εφαρμογών τηλεπισκόπησης που χρησιμοποιούνται για την παρακολούθηση των γεωργικών πόρων σύμφωνα με το άρθρο 22· δ) τα αναγκαία μέτρα για τη διατήρηση και την ανάπτυξη των μεθόδων και τεχνικών μέσων πληροφόρησης, διασύνδεσης, παρακολούθησης και ελέγχου της οικονομικής διαχείρισης των κονδυλίων που χρησιμοποιούνται για τη χρηματοδότηση της κοινής γεωργικής πολιτικής· ε) την παροχή πληροφοριών για την κοινή γεωργική πολιτική σύμφωνα με το άρθρο 47· στ) τις μελέτες για την κοινή γεωργική πολιτική και την αξιολόγηση των μέτρων που χρηματοδοτούνται από το ΕΓΤΕ και το ΕΓΤΑΑ, συμπεριλαμβανομένων της βελτίωσης των μεθόδων αξιολόγησης και της ανταλλαγής στοιχείων για τις πρακτικές· ζ) ενδεχομένως, τους εκτελεστικούς οργανισμούς που ιδρύονται σύμφωνα με τον κανονισμό (ΕΚ) αριθ. 58/2003 του Συμβουλίου[37], και παρεμβαίνουν στο πλαίσιο της κοινής γεωργικής πολιτικής· η) τα μέτρα που αφορούν τη διάδοση των πληροφοριών, την ευαισθητοποίηση, την προώθηση της συνεργασίας και την ανταλλαγή εμπειριών σε ενωσιακό επίπεδο, τα οποία αναλαμβάνονται στο πλαίσιο της αγροτικής ανάπτυξης, συμπεριλαμβανομένης της δικτύωσης των ενδιαφερόμων μερών· θ) τα αναγκαία μέτρα για την ανάπτυξη, την καταχώριση και την προστασία λογότυπων στο πλαίσιο των ενωσιακών πολιτικών ποιότητας και για την προστασία των συναφών δικαιωμάτων διανοητικής ιδιοκτησίας, καθώς και για την εξέλιξη της αναγκαίας τεχνολογίας των πληροφοριών. Κεφαλαίο ΙΙ Οργανισμοί πληρωμών και άλλοι οργανισμοί Άρθρο 7 Διαπίστευση και ανάκληση της διαπίστευσης των οργανισμών πληρωμών και των οργανισμών συντονισμού 1. Οι οργανισμοί πληρωμών είναι ειδικευμένες υπηρεσίες ή φορείς των κρατών μελών που είναι υπεύθυνοι για τη διαχείριση και τον έλεγχο των δαπανών που αναφέρονται στο άρθρο 4 παράγραφος 1 και στο άρθρο 5. Με εξαίρεση τις πληρωμές, η εκτέλεση των καθηκόντων αυτών μπορεί να γίνει κατ’ εξουσιοδότηση. 2. Τα κράτη μέλη διαπιστεύουν ως οργανισμούς πληρωμών τις υπηρεσίες ή τους φορείς που πληρούν τα κριτήρια διαπίστευσης που καθορίζονται από την Επιτροπή σύμφωνα με το άρθρο 8 στοιχείο α). Κάθε κράτος μέλος, λαμβανομένων υπόψη των συνταγματικών του διατάξεων, περιορίζει τον αριθμό των διαπιστευμένων οργανισμών πληρωμών σε έναν ανά κράτος μέλος ή, ενδεχομένως, ανά περιφέρεια. Ωστόσο, σε περίπτωση που οι οργανισμοί πληρωμών ορίζονται σε περιφερειακό επίπεδο, τα κράτη μέλη διαπιστεύουν, επιπλέον, οργανισμό πληρωμών σε εθνικό επίπεδο για τα καθεστώτα ενίσχυσης των οποίων, λόγω του χαρακτήρα τους, η διαχείριση πρέπει να γίνεται σε εθνικό επίπεδο. 3. Έως την [1η Φεβρουαρίου] του έτους που έπεται του σχετικού οικονομικού έτους, το αρμόδιο άτομο του διαπιστευμένου οργανισμού πληρωμών καταρτίζει: α) τους ετήσιους λογαριασμούς των δαπανών που πραγματοποιήθηκαν κατά την εκτέλεση των καθηκόντων που έχουν ανατεθεί στους διαπιστευμένους τους οργανισμούς πληρωμών, που συνοδεύονται από τις απαιτούμενες πληροφορίες για την εκκαθάριση λογαριασμών σύμφωνα με το άρθρο 53· β) διαχειριστική δήλωση αξιοπιστίας όσον αφορά την πληρότητα, την ακρίβεια και την ειλικρίνεια των λογαριασμών, την ορθή λειτουργία των συστημάτων εσωτερικού ελέγχου, καθώς και τη νομιμότητα και την κανονικότητα των σχετικών πράξεων και την τήρηση της αρχής της χρηστής δημοσιονομικής διαχείρισης· γ) σύνοψη των αποτελεσμάτων όλων των διαθέσιμων λογιστικών ελέγχων και ελέγχων που έχουν διενεργηθεί, καθώς και ανάλυση συστηματικών ή επαναλαμβανόμενων αδυναμιών και τα διορθωτικά μέτρα που έχουν ληφθεί ή προβλέπεται να ληφθούν. 4. Σε περίπτωση διαπίστευσης περισσότερων του ενός οργανισμών πληρωμών, το κράτος μέλος ορίζει έναν οργανισμό που στο εξής καλείται «οργανισμός συντονισμού», στον οποίο αναθέτει τα ακόλουθα καθήκοντα: α) τη συλλογή των στοιχείων που πρέπει να τεθούν στη διάθεση της Επιτροπής και τη διαβίβασή τους σε αυτήν· β) την κατάρτιση συγκεφαλαιωτικής έκθεσης που παρέχει επισκόπηση σε εθνικό επίπεδο όλων των διαχειριστικών δηλώσεων αξιοπιστίας που αναφέρονται στην παράγραφο 3 στοιχείο β) και τις γνωμοδοτήσεις λογιστικού ελέγχου που αναφέρονται στο άρθρο 9· γ) την εξασφάλιση λήψης διορθωτικών μέτρων όσον αφορά τις ελλείψεις κοινού χαρακτήρα και την ενημέρωση της Επιτροπής όσον αφορά τις μετέπειτα ενέργειες· δ) την προώθηση και την εξασφάλιση εναρμονισμένης εφαρμογής των ενωσιακών κανόνων. Ο οργανισμός συντονισμού υπόκειται σε ειδική διαπίστευση από τα κράτη μέλη όσον αφορά την επεξεργασία των δημοσιονομικών στοιχείων που αναφέρονται στο πρώτο εδάφιο στοιχείο α). 5. Όταν ένα ή περισσότερα από τα κριτήρια διαπίστευσης της παραγράφου 2 δεν πληρούνται ή παύουν να πληρούνται από διαπιστευμένο οργανισμό πληρωμών, το κράτος μέλος ανακαλεί τη διαπίστευση, εκτός εάν ο οργανισμός πληρωμών προβεί στις απαιτούμενες προσαρμογές εντός προθεσμίας που καθορίζεται ανάλογα με τη σοβαρότητα του προβλήματος. 6. Οι οργανισμοί πληρωμών διαχειρίζονται και εξασφαλίζουν τον έλεγχο των πράξεων που συνδέονται με τη δημόσια παρέμβαση για τις οποίες είναι υπεύθυνοι και διατηρούν τη συνολική ευθύνη στο τομέα αυτό. Άρθρο 8 Αρμοδιότητες της Επιτροπής 1. Για την εξασφάλιση της ορθής λειτουργίας του συστήματος που προβλέπεται στο άρθρο 7, ανατίθεται στην Επιτροπή η αρμοδιότητα έκδοσης κατ’ εξουσιοδότηση πράξεων σύμφωνα με το άρθρο 111 σχετικά με: α) τους ελάχιστους όρους για τη διαπίστευση των οργανισμών πληρωμών όσον αφορά το εσωτερικό περιβάλλον, τις δραστηριότητες ελέγχου, την πληροφόρηση και ενημέρωση και την παρακολούθηση, καθώς και κανόνες σχετικά με τη διαδικασία χορήγησης και ανάκλησης της διαπίστευσης· β) τους κανόνες σχετικά με την εποπτεία και τη διαδικασία επανεξέτασης της διαπίστευσης των οργανισμών πληρωμών· γ) τους ελάχιστους όρους για τη διαπίστευση των οργανισμών συντονισμού και τους κανόνες σχετικά με τη διαδικασία χορήγησης και ανάκλησης της διαπίστευσης. 2. Η Επιτροπή θεσπίζει, με εκτελεστικές πράξεις, κανόνες σχετικά με: α) τις υποχρεώσεις των οργανισμών πληρωμών όσον αφορά τη δημόσια παρέμβαση καθώς και το περιεχόμενο των αρμοδιοτήτων διαχείρισης και ελέγχου· β) τη λειτουργία του οργανισμού συντονισμού και την κοινοποίηση των στοιχείων στην Επιτροπή, που αναφέρεται στο άρθρο 7 παράγραφος 4. Οι εκτελεστικές πράξεις που αναφέρονται στο πρώτο εδάφιο εκδίδονται σύμφωνα με τη διαδικασία εξέτασης που προβλέπεται στο άρθρο 112 παράγραφος 3. Άρθρο 9 Οργανισμοί πιστοποίησης 1. Ο οργανισμός πιστοποίησης είναι δημόσιος ή ιδιωτικός οργανισμός ελέγχου που ορίζει το κράτος μέλος, ο οποίος γνωμοδοτεί όσον αφορά τη διαχειριστική δήλωση αξιοπιστίας σχετικά με την πληρότητα, την ακρίβεια και την ειλικρίνεια των ετήσιων λογαριασμών του οργανισμού πληρωμών, την ορθή λειτουργία του εσωτερικού του συστήματος ελέγχου, τη νομιμότητα και την κανονικότητα των σχετικών πράξεων, καθώς και την τήρηση της αρχής της χρηστής δημοσιονομικής διαχείρισης. Λειτουργεί ανεξάρτητα από τον σχετικό οργανισμό πληρωμών και από την αρχή η οποία έχει διαπιστεύσει τον οργανισμό αυτό. 2. Η Επιτροπή θεσπίζει, με εκτελεστικές πράξεις, κανόνες σχετικά με τον χαρακτήρα των οργανισμών πιστοποίησης, τα ειδικά καθήκοντα, συμπεριλαμβανομένων των ελέγχων τους οποίους πρέπει να διενεργούν, καθώς και τα πιστοποιητικά και τις εκθέσεις μαζί με τα συνοδευτικά έγγραφα που πρέπει να καταρτιστούν από τους οργανισμούς αυτούς. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 112 παράγραφος 3. Άρθρο 10 Παραδεκτό των πληρωμών που πραγματοποιούν οι οργανισμοί πληρωμών Οι δαπάνες που αναφέρονται στο άρθρο 4 παράγραφος 1 και στο άρθρο 5 μπορούν να καλυφθούν από ενωσιακή χρηματοδότηση μόνον εφόσον έχουν πραγματοποιηθεί από τους διαπιστευμένους οργανισμούς πληρωμών. Άρθρο 11 Πληρωμή των δικαιούχων στο ακέραιο Πλην αντίθετων διατάξεων της ενωσιακής νομοθεσίας, οι πληρωμές που αντιστοιχούν στη χρηματοδότηση που προβλέπεται στον παρόντα κανονισμό καταβάλλονται στο ακέραιο στους δικαιούχους. ΤΙΤΛΟΣ III ΣΥΣΤΗΜΑ ΠΑΡΟΧΗΣ ΣΥΜΒΟΥΛΩΝ ΣΕ ΓΕΩΡΓΙΚΕΣ ΕΚΜΕΤΑΛΛΕΥΣΕΙΣ Άρθρο 12 Αρχή και πεδίο εφαρμογής 1. Τα κράτη μέλη καθιερώνουν σύστημα παροχής συμβουλών στους δικαιούχους για τη διαχείριση των εκτάσεων και των γεωργικών εκμεταλλεύσεων (εφεξής «σύστημα παροχής συμβουλών σε γεωργικές εκμεταλλεύσεις») το οποίο λειτουργεί υπό την ευθύνη ενός ή περισσότερων οριζόμενων οργανισμών. Οι οριζόμενοι οργανισμοί μπορεί να είναι δημόσιοι ή ιδιωτικοί. 2. Το σύστημα παροχής συμβουλών σε γεωργικές εκμεταλλεύσεις καλύπτει τουλάχιστον: α) τις κανονιστικές απαιτήσεις διαχείρισης και τα πρότυπα για την καλή γεωργική και περιβαλλοντική κατάσταση των γεωργικών εκτάσεων που αναφέρονται στον τίτλο VI κεφάλαιο Ι· β) τις επωφελείς ως προς το κλίμα και το περιβάλλον γεωργικές πρακτικές που αναφέρονται στον τίτλο ΙΙΙ κεφάλαιο 2 του κανονισμού (ΕΕ) αριθ. xxx/xxx [ΑΑ] και τη διατήρηση της γεωργικής έκτασης που αναφέρεται στο άρθρο 4 παράγραφος 1 στοιχείο γ) του κανονισμού (ΕΕ) αριθ. xxx/xxx [ΑΑ]· γ) τις απαιτήσεις ή τις ενέργειες για την προσαρμογή στην κλιματική αλλαγή και τον μετριασμό των συνεπειών της, για τη βιοποικιλότητα, την προστασία των υδάτων, την κοινοποίηση ασθενειών ζώων και φυτών, και την καινοτομία τουλάχιστον όπως ορίζονται στο παράρτημα Ι του παρόντος κανονισμού· δ) τη βιώσιμη ανάπτυξη της οικονομικής δραστηριότητας των μικρών γεωργικών εκμεταλλεύσεων όπως ορίζεται από τα κράτη μέλη και τουλάχιστον των γεωργικών εκμεταλλεύσεων που συμμετέχουν στο καθεστώς των μικρών γεωργικών εκμεταλλεύσεων που αναφέρεται στον τίτλο V του κανονισμού (ΕΕ) αριθ. xxx/xxx [ΑΑ]. 3. Το σύστημα παροχής συμβουλών σε γεωργικές εκμεταλλεύσεις καλύπτει επίσης: α) τη βιώσιμη ανάπτυξη της οικονομικής δραστηριότητας των εκμεταλλεύσεων εκτός από εκείνες που αναφέρονται στην παράγραφο 2 στοιχείο δ)· β) τις ελάχιστες απαιτήσεις που θεσπίζονται από την εθνική νομοθεσία όπως αναφέρονται στο άρθρο 29 παράγραφος 3 και στο άρθρο 30 παράγραφος 2 του κανονισμού (ΕΕ) αριθ. xxx/xxx [ΑΑ]. Άρθρο 13 Ειδικές απαιτήσεις για το σύστημα παροχής συμβουλών σε γεωργικές εκμεταλλεύσεις 1. Τα κράτη μέλη μεριμνούν ώστε οι σύμβουλοι στο πλαίσιο του συστήματος παροχής συμβουλών σε γεωργικές εκμεταλλεύσεις να διαθέτουν επαρκή προσόντα και να εκπαιδεύονται τακτικά. 2. Τα κράτη μέλη εξασφαλίζουν τον διαχωρισμό μεταξύ συμβουλών και ελέγχου. Προς τον σκοπό αυτό και με την επιφύλαξη της εθνικής νομοθεσίας για την πρόσβαση του κοινού στα έγγραφα, τα κράτη μέλη μεριμνούν ώστε οι οριζόμενοι οργανισμοί που αναφέρονται στο άρθρο 12 να μην κοινοποιούν προσωπικές ή ατομικές πληροφορίες και στοιχεία που αποκτούν στα πλαίσια της δραστηριότητας παροχής συμβουλών, σε πρόσωπα ξένα προς τον δικαιούχο που διαχειρίζεται τη σχετική εκμετάλλευση, εκτός εάν διαπιστώνουν παρατυπία ή παραβίαση κατά τη διάρκεια των δραστηριοτήτων τους, η οποία, με βάση το ενωσιακό ή το εθνικό δίκαιο, καλύπτεται από υποχρέωση πληροφόρησης των δημόσιων αρχών, ιδίως σε περίπτωση εγκληματικών παραβάσεων. 3. Η εθνική αρμόδια αρχή παρέχει στον δικαιούχο, εφόσον είναι αναγκαίο και με ηλεκτρονικά μέσα, τον ενδεδειγμένο κατάλογο των οριζόμενων οργανισμών. Άρθρο 14 Πρόσβαση στο σύστημα παροχής συμβουλών σε γεωργικές εκμεταλλεύσεις· Οι δικαιούχοι, είτε λαμβάνουν είτε όχι στήριξη στο πλαίσιο της κοινής γεωργικής πολιτικής, συμπεριλαμβανομένης της αγροτικής ανάπτυξης, μπορούν να χρησιμοποιήσουν το σύστημα παροχής συμβουλών σε γεωργικές εκμεταλλεύσεις σε εθελοντική βάση. Τα κράτη μέλη μπορούν να καθορίζουν, σύμφωνα με αντικειμενικά κριτήρια, τις κατηγορίες προτεραιότητας όσον αφορά τους δικαιούχους που έχουν πρόσβαση στο σύστημα παροχής συμβουλών. Ωστόσο, τα κράτη μέλη εξασφαλίζουν ότι δίνεται προτεραιότητα στους γεωργούς οι οποίοι έχουν πολύ περιορισμένη πρόσβαση σε άλλη υπηρεσία παροχής συμβουλών εκτός από το σύστημα παροχής συμβουλών σε γεωργικές εκμεταλλεύσεις. Το σύστημα παροχής συμβουλών σε γεωργικές εκμεταλλεύσεις εξασφαλίζει ότι οι δικαιούχοι έχουν πρόσβαση σε συμβουλές που αντικατοπτρίζουν την ειδική κατάσταση της εκμετάλλευσής τους. Άρθρο 15 Αρμοδιότητες της Επιτροπής 1. Για την εξασφάλιση της ορθής λειτουργίας του συστήματος παροχής συμβουλών σε γεωργικές εκμεταλλεύσεις, ανατίθεται στην Επιτροπή η αρμοδιότητα έκδοσης κατ’ εξουσιοδότηση πράξεων σύμφωνα με το άρθρο 111 σχετικά με τις διατάξεις που έχουν ως στόχο να καταστεί το σύστημα αυτό πλήρως λειτουργικό. Οι εν λόγω διατάξεις μπορούν να αφορούν, μεταξύ άλλων, τα κριτήρια προσβασιμότητας για τους γεωργούς. 2. Η Επιτροπή δύναται να θεσπίσει, με εκτελεστικές πράξεις, κανόνες για την ενιαία εφαρμογή του συστήματος παροχής συμβουλών σε